text:
जानकी दाय, सीतानाथ बाबू के पत्नी, अपन गृहस्थी सुखपूर्वक चला रहल छथि ।मुँह पर हरदम संतुष्टि आ सेक्शन आफिसर के पत्नी होएबा के गौरवपूर्ण चमक । आखिर कियैक ने हुए, साधारण गृहस्थ परिवारक बेटी जानकी दाय के जहिया सीतानाथ झा से विवाह भेलनि सीतानाथ बाबू मैट्रिक में पढ़ितहि छलाह।मैट्रिक पास करैत देरी तीव्र बुद्धि सीतानाथ झा के वित्त विभाग में 1929 ईस्वी में लोअर डिवीजन क्लर्क के पद पर बहाली भ गेलैन । नौकरी के बारहम बरख ,1941ईस्वी में गर्दनीबाग मे सरकारी क्वार्टर भेट गेलैन । चारि बरख पहिने प्रोमोशन पाबि के सेक्शन आफिसर भ गेल छथि । सीतानाथ बाबू के नौकरी लगला के एके बरखक बाद जानकी दाय के पहिल पुत्र नरेश क जन्म भेलनि।तेकर तीन बरखक बाद उमेशक जन्म भेलनि।चारि बरखक बेटी गीता के जन्म से घर में उत्साह आ प्रसन्नता स्वाभविक छल, लक्ष्मी जे आएल छलखिन।गीता के जन्म के छः बरखक बाद सबसे छोट बेटा दिनेशक जन्म भेलनि।
अपन गाम आ समाज में सीतानाथ बाबू के जस आ प्रतिष्ठा छनि परन्तु एहि मे जानकी दाय के स्वभावक योगदान बेशी छनि ।सर – सम्बन्धी, गाँव- समाजक जे कियो पटना अबै छथि, सीतानाथ बाबू के क्वार्टर स्वतः ठहरैले सबसे उपयुक्त । जानकी दाय प्रसन्नतापूर्वक अतिथि सभक पूरा ध्यान रखै छथि ।
देश के स्वतंत्र भेना दस मास भेल छल ।नरेश आई• ए के परीक्षा द के अपन ममा गाँव गेल छला। जानकी दाय सोचि लेनै छलीहे, आब जल्दी से जल्दी नरेश के विवाह करा देबै। राति मे भोजन के बाद एकान्त भेला पर जानकी दाय पति के अपन निर्णय सुनौलैन-“एक- दू बरख में गीता के विवाह भ जेतै, ऐ सॅ पहिने नरेश के विवाह करा दियौ। ” हं, से त हमरो इच्छा होईए मुदा पहिने नरेश के कत्तौ नौकरी लागि जाए ।” सीतानाथ बाबू के बिचार में जानकी दाय सेहो अपन मौन सहमति देलखिन।
सीतानाथ बाबू अपन विभाग में झाजी से प्रसिद्ध छला। फाईनान्स कमिश्नर, माईकल एन्डरसन,आई,सी,एस (बड़ा साहेब) झा जी के खूब मानै छथिन। ऑफिस में जोर-शोर से चर्चा छलै जे एन्डरसन साहेब बहुत जल्दी पटना आ भारत छोड़ि के अपन देश ब्रिटेन चल जेता। ऐ चर्चा से सीतानाथ बाबू अंदर से बहुत दुखी छलाह। अपन टेबुल पर फ़ाइल सब के एक कात ससारि के लंच में डेरा जेबा ले जहिना उठला कि बड़ा साहेब के चपरासी हॉल के गेट लग से आवाज देलकनि, झाजी! साहब ने आपको याद किया है।”सीतानाथ बाबू साहेब के चैम्बर मे जाके सलाम क के चुपचाप ठाढ़ भ गेला। साहेब एकटा कागज़ सीतानाथ बाबू के हाथ में दैत कहलखिन,” झा! जून के एन्ड तक हम ब्रिटेन चला जाएगा। इस लेटर को अपॉइंटमेंट को भेज दो” । सीतानाथ बाबू सरसरी नजैर से कागज़ के देखलनि आ ” “सलाम हज़ूर!”कहिके बाहर दिस विदा भेला। दू डेग आगू जा के रुकला। साहेब के किछु कहबाक इच्छा भ रहल छलैन मुदा साहस नै भेलैन्ह, फेर घूमि के गेट दिस बढ़ला आ कि साहेब के आवाज सुना पड़लनि, “झा! तुम बहोत लेबोरियस औऱ ऑनेस्ट है, कोई मैटर है तो टेल मी, हम तुम्हारा हेल्प करेगा।” सीतानाथ बाबू वापस साहेब के टेबुल लग आबि के ठाढ़ भेला, दू मिनट चुप रहला , साहस क के बजला,” हुजूर ! मेरा बेटा आई .ए पास कर गया है। हुजूर चाहेंगें तो उसकी नौकरी लग जाएगी।”
साहेब आंखि सिकोड़ी के सीतानाथ बाबू दिस तकलकनि। ई देखि के डर से सीतानाथ बाबू के पैर थरथराई लगलनि।, निश्चय साहेब गेला । लेकिन साहेब कहलखिन,” ओ.के., तुम अपना सन का डिटेल लिखकर हमको दो, मैं आई.जी मिस्टर ब्राऊन को रिकवेस्ट करेगा।” सीतानाथ बाबू खुशी से अवाक। “जी हुजूर” कहैत दरबज्जा दिश जाए लगला कि पाछाँ से फेर साहेब के आवाज सुना पड़लनि,” झा, एस. ओ मे तुमारा प्रोमोशन का फ़ाइल पुटअप करने का ऑर्डर मैं ने दे दिया है।नेक्स्ट वीक यु मे गेट योर ऑर्डर। गुड लक। यु मे गो। नाउ।”
एक्के बेर जेना खुशी सम्हरि नाइ रहल छलैन। झुकि-झुकि के कोर्निश करैत बजला,हुजूर माई- बाप हैं, अन्नदाता हैं।” ” झा! तुम आछा और कम्पीटेंट है, तुम राइज करेगा।” ” हुजूर की मेंहरबानी है” कहैत सीतानाथ बाबू बड़ा साहेब के चैम्बर से निकलि के हॉल में अपन सीट पर एला। हुंकर नोराएल आँखि देखि के सहयोगी सब जिज्ञासा केलकैन , ” क्या हुआ झाजी! साहेब ने डांटा?” अपन खुशी नुकबैत सीतानाथ बाबू बजला,” बड़ा साहेब जून में अपना देश चले जायेंगे।”ड्रावर में कागज़ राखि सीतानाथ बाबू लंच ले डेरा ले विदा भ गेला।
डेरा पहुँचि के सीतानाथ बाबू सायकिल देबाल से लगा क ठाढ़ केलनि आ पत्नी के आवाज देलनि, गीताके माय! कत’ छी?” जानकी दाय झटकि के एली आ पुछलखिन,” की बात छियै, हड़बड़ाएल छी ?” ” “नै हमर मोन आकाश में उड़ि रहल अछि।” कहि सीतानाथ बाबू अपन बड़ा साहेब संग भेल सबटा गप्प सांगोपांग कहि देलखिन। जानकी दाय झट गेली आ भगवती के आगू दीप बारि के गोर लगलनि। जल्दी- जल्दी भोजन क पान खा के सीतानाथ बाबू साईकल उठा ऑफिस चल गेला।
जाहि दिन सीतानाथ बाबू सेक्सन ऑफिसर बनला ओकर दोसर दिन नरेशक रिजल्ट एलैन। सेकेण्ड डिवीज़न से आई.ए पास केलैन।
बीस-पच्चीस दिनुका बाद, जून मासक दोसर सप्ताह छल। भिनसरे सँ घनघोर बर्षा भ रहल छल। सीतानाथ बाबू छाता ल के पैरे ऑफिस गेला। उमेश, गीता आ दिनेश सेहो स्कूल जाई ले तैयार छलाह। माय कहलखिन ,नरेश! तों छाता ल के दिनेश के स्कूल पहुंचा दहुन।उमेश आ गीता दुनू संगहिं दोसर छाता ल के स्कूल चल जाएत।
बच्चा सब स्कूल चल गेलैन।नरेश अखनि तक घुरि के नै आएल छलाह। आंगन मे जानकी दाय एसकरे। छलीह। तावत में पोस्टमैन बाहर में आवाज देलकनि। जानकी दाय गेली त पोस्टमैन एकटा रजिस्ट्री चिठ्ठी देलकनि। आधा घंटा के बाद नरेश एलाह त माय चिठ्ठी देलखिन। नरेश खोलि क पढ़लनि आ खुशी से ” माय गै” कहैत माय से लिपैट गेला। फेर चिठ्ठी हाथ मे ल के नाचय लगला। माय के किछु पूछै से पहिनहि गोर लगलनि आ कहलखिन , ” हमरा छोटा दरोगा में बहाली भ गेल।” पूर्णिया जिला में जॉइन करबाक ऐछ। लंच में सीतानाथ बाबू एला त हर्षातिरेक से मुँह से शब्द नै निकेलै छलैन। सांझ होइत-होइत अड़ोस-पड़ोस में लड्डू बाँटि जानकीदाय सबके ई खुश खबरी सुना एलीह।
1948 ईस्वी के जुलाई मे नरेश थाना- धमदाहा, ज़िला-पूर्णिया में प्रोबेशनर ए . एस. आई के पोस्ट पर ज्वाइन केलैन। दरभंगा से एक कोश पूब-उत्तर नारायणपुर गांव के पीताम्बर झा सचिवालय में पी. डब्ल्यू. डी में किरानी छथि।सीतानाथ बाबू के क्वार्टर के बादक चारिम लाइन में पहिले क्वार्टर पीताम्बर झा के छनि। दुनू मित्र आ पड़ोसी छथि। एक्के ठाम उठनाई-बैसनाई आ गप्प- ठहाका। नरेशक नौकरी लगना लगभग छ मास भ गेल छलैन। 1949 ईस्वी के जनवरी में नरेशक विवाहके दिन स्थिर भेल छनि। बीस दिन आब विवाह के रहि गेलैने। कार्तिक पूर्णिमाके छुट्टी छलैक,सीतानाथ बाबू पीताम्बर बाबू के कहलखिन ,विवाह गामे से हेतै, अहाँ विवाह से चारि दिन पहिने सपरिवार जरूर आवि जाएब। हं! हं अवस्से किने। पीताम्बर बाबू आस्वस्त केलखिन। विवाह से नौ दिन पहिने सीतानाथ बाबू सपरिवार अपन गाम चल गेला। नरेशक विवाह खूब धूमधाम से सम्पन्न भ गेलैन। ससुर मधुबनी सबडिविजन आफिस में किरानी छथिन। कनियाँ छठवां पास। सबटा नीक जकाँ सम्पन्न भेलाक बाद पुतहुक संग पटना वापस एला पर जानकी दाय निश्चिन्तताक अनुभव क रहल छली। नव कनियाँक उपस्थिति से घर सदिखन हास-परिहास आ प्रसन्नता से परिपूर्ण ।
उमेश बच्चे से पढ़ै में तेज छलाह, तैं सीतानाथ बाबू हुंकर भविष्य ले निश्चिन्त छलाह। नरेशक विवाह के चारि बरख बीत गेल छलैन। उमेश बी. एन. कॉलेज से मैथेमैटिक्स ऑनर्स के संग बी.एस. सी के परीक्षा देलाके बाद स्टेट बैंक में कैशियर – क्लर्क ले अप्लाई केने छलाह। बी. एस. सी के रिजल्ट के तेसरे दिन इंटरव्यू भेलैन आ सिलेक्शन भ गेलैने। जून,1952 ईस्वी में स्टेट बैंक पटना में पोस्टिंग सेहो भ गेलैन। बैंक गर्दनीबाग क़वार्टर से लगभग डेढ़ कोष दूर गांधी मैदान लग छलैन। सीतानाथ बाबू 1930 ईस्वी वला अपन रैले सायकिल उमेश के बैंक जाए – अवै ले द देलखिन, हमर आफिस त सटले ऐछ, पैरो चल जाएब, तोरा जरूरी छह।”
1953 ईस्वी के जनवरी के पहिल सप्ताह , रवि दिन छल। जाड़ अपन चरम पर छल। डेरा के आगू वरांडा से नीचाँ सीतानाथ बाबू पत्नी आ उमेशक संग बैस के आगि तापि रहल छलाह। सामने से पीताम्बर बाबूक संग एक अपरिचित व्यक्ति के देखि के जानकी दाय घर के अंदर चल गेली। सीतानाथ बाबू उठि के ठाढ़ भेला आ उमेश सेहो घूमे ले चल गेला ।पीताम्बर बाबू अपन संग आएल व्यक्तिक परिचय दैत कहलखिन, ई थिकाह श्री केदारनाथ झा, हमारे गांव, उत्तरवारि टोल घर छियनि।। घोघरडीहा में स्टेशन मास्टर छैथ।”
आऊ-आऊ , बैसू- बैसू, सीतानाथ बाबू केदारबाबू के स्वागत करैत कहलखिन। दुनू हाथ जोड़ि, नमस्कार करैत केदारबाबू पीताम्बर बाबूक बगल वला कुर्सी पर बैस रहला। पीताम्बर बाबू कहलखिन, ” केदार बाबू विशेष कार्य से आएल छथि”।एतबैक में अंदर से जानकी दाय के आवाज सुना पड़लनि, गई गीता! काने अपन बाबू के बजबहुन त’ ” । “हम कने अवै छी” कहैत सीतानाथ बाबू उठि के अंदर गेला।” पत्नीक संग किछु गप्प भेलैन पुनः बाहर आबि कुर्सी पर बैसैत पीताम्बर बाबू दिस मुख़ातिब होईत बजला, नरेश के त पटना अवै के फुरसतिये नै होई छै।” “हं! पुलिसके नौकरी छियै ने।'” पीताम्बर बाबू ई कहि गप के बढ़बैत बजला, आ उमेश कत’ चल गेला ? ” लगैए ओहो अपन दोस्त-महिम सबसे भेंट करै ले निकलल।”सीतानाथ बाबू कहलखिन।
” वैह लिय”, चर्चा होईत देरी आबि गेल” उमेश के सायकिल से अबैत देखि के प्रसन्नता व्यक्त केलनि। सीतानाथ बाबू केदारबाबू से मुखातिब होईत पुछलखिन, ” हं, त अपने कोन प्रयोजन से आएल छी से कहल जाए।” केदारबाबू के दिश से पीताम्बर बाबू कहलखिन, ” ई अपन लड़की के प्रसंग में आएल छथि।” आब गप्पक सूत्र पकड़ैत दुनू हाथ जोड़ि केदारबाबू बजलाह,” हमर बेटी हमर एक मात्र सन्तान अछि। नवां क्लास में पढ़ि रहल ऐछ, घरक काज सहित सिलाई-कढ़ाई में निपुण अछि। हमर बेटी के अपने अपन घर मे शरण दियै सैह विनती ल के हम आएल छी।” एतबैक में उमेश तीन तश्तरी में हलुआ आनि के रखलनि। चाय- पान आ गप-शप करैत एक घंटा के बाद कल जोड़ि केदारबाबू पीताम्बर बाबूक संग चल गेला। उमेश के नौकरी लगना लगभग छः मास भ गेल छलैन। सीतानाथ बाबू लग उमेशक विवाह के अनेक प्रस्ताव आबि रहल छलैन। दू- चारि ठाम लड़कियो देखि आएल छलाह परंतु एको टा पसिन्न नै पड़ल छलनि।
केदार झा पटना से वापस एलाह त पत्नी के सीतानाथ बाबूक परिवार आ उमेशक बारे में सबटा विस्तार से सुनौलखिन। लड़का सुंदर , ग्रैजुएट आ तै पर बैंकक नौकरी।। संगहिं केदारबाबू इहो सूचना देलखिन जे अगिला रवि के सीतानाथ बाबू सभ पूनम के देखै ले अबै जेथिन । केदारबाबू के पत्नी अगिला रवि के तैयारी में लागि गेली। जेना तय छलैन, अगिला रवि के सितनेह बाबू, पीताम्बरबाबू, उमेश आ दिनेश चारू गोटा घोघरडीहा स्टेशन पर उतरला । केदारबाबू हुनक स्वागत करैत अपन डेरा पर अनलैन।
केदार बाबू के बेटी पूनम पछिले वैशाख मे सोलहम वयस में प्रवेश केने छली। अपूर्व सुन्दरी पूनम सब के सब तरहे पसीन पड़लखिन। सीतानाथ बाबू के तीन टा शर्त्त छलैन- एगारह हजार रुपया नगद ,दस भरि सोनाक गहना आ तेसर जे उमेश के छुट्टी के कठिनाई देखैत पत्नी से विवाह हुए। अपन परिवार आ सर- संबंधी सब से विचार केला के बाद केदारबाबू सब टा शर्त मानि लेलखिन्ह।
काजीपुर में एकटा ख़ाली क़वार्टर केदारबाबू के एक मास ले सीतानाथ बाबू दिया देलखिन। 25 फरवरी, 1952 के विवाह के दिन तय भ गेलैन।
सोम दिन छलैक,उमेश बैंक में अपन काउंटर पर कस्टमर सब के निबटबै में व्यस्त छलाह। चरिमदिन बृहस्पति के हुनकर विवाह छियनि। काल्हि से ई पोर सप्ताह छुट्टी पर रहबा के छनि। एही बीच उमेशक एकटा सहयोगी, गोपाल हुनकर बगल में कैश-बॉक्स के सामने कुर्सी खींच के बैस रहलैन आ कहलकनि, ” अरे भाई! चार दिन बाद तुम्हारी शादी है, थोडा विश्राम कर लो, इतना परिश्रम मत करो।” ” बस, पंद्रह- बीस मिनट और,” बिना गोपाल दिस तकने गोपाल के उत्तर दैत अपन काज में यथावत लागल रहला।
तीन बजे के बाद उमेशक काउंटर खाली भेल त’ ओ अपन हिसाब-किताब मे लागि गेला। बेर-बेर , अनेक बेर कैश गनथि मुदा मुहँ- में -मुहँ हिसाब नै मिललनि। एना एक- सवा घंटा बीत गेलाक बाद उमेश नर्वस भ गेला। फागुन मास में घाम से लथ-पथ। साढ़े पांच बजे बैंक सेहो बन्द भ गेल। कर्मचारी सब से चल गेल छल। उमेश टेबल पर दुनू हाथे माथ पकड़ने बैसल छलाह। बैंक के एजेंट अपन चैम्बर से घर जाय ले बहरेला त उमेश के काउंटर पर बैसल देख हुनका लग आबि के पुछलकनि, क्या हुआ? अभी तक तुम बैठे हो?”
उमेश के फुरि नै रहल छलैन जे साहेब की कहथिन।साहस के के नगदी के काउंटर से पन्द्रह हजसर रुपैया नै मिलबाक समस्या कहलखिन।
“शायद गलती से किसी को ओभर-पेमेंट हो गया होगा। जिन- जिन लोगों को तुमने आज पेमेंट दिया है कल उन सभी के घर जाकर पूछो, शायद पता चल जाए। अभी बैंक बंद हो गया है, तुम घर जाओ।” साहेब सुझाव देलखिन।
अगिला दिन उमेश बेसी रुपैया भुगतान लै वाला व्यक्ति सभक लिस्ट बना के निकलला। लिस्ट के सब आदमी के घरे- घरे जा के पुछलखिन ,मुदा अंत में झमारल आ निराश राति दस बजे अपन घर पहुंचला। घर आबि के अपन बिछान पर पड़ि रहला। उमेशक मनोदशा से घरक सब लोक चिन्तित छल मुदा ककरो अपन चिंता के कारण नै कहलखिन।
अगिला दिन सँ अतिथि सभक आगमन सँ घर मे स्वतः उत्सवक वातावरण बानी गेल छल। लोक सभक समक्ष कोनो तरह उमेश अपनाके सामान्य रखै के कोशिश करैत दिन चर्या में लागल रहला। विवाहक धूम- धाम में उमेश के अपन चिंता दवि गएल छलैन। वरियाती में सब स्टाफ आएल छलैन , मात्र गोपाल नै एलैन। विवाहक तेसर दिन , शनि के उमेशक एकटा सहयोगी गौतम सिंह बैंक से छुटलाक बाद उमेश से भेंट करै ले एलैन। बिना किछ भूमिका के कहलकनि, ” काल ऑडिट वाले आये थे। उन्होंने एजेंट साहेब को निर्देश दिया है कि परसों सोमवार को बैंक खुलने के साथ तुम पंद्रह हजार रुपये जमा नहीं करोगे तो तुम्हारे खिलाफ पुलिस में गबन का मामला दर्ज करदिया जाए और हाँ, एक बात और ,मंगलवार से ही गोपाल भी बैंक नहीं आ रहा है।
गौतम के गप से उमेशक घबराहट और बढ़ि गेलैने। “पंद्रह हजार रुपैया कत्त से औत? नै जमा केला से सोम दिन पुलिस पकड़ि के ल जाएत, लोक की कहत!” उमेशक मोन मे चिंताक ज्वालामुखी धधकि रहल छलनि तथापि ऊपर से अपना के सहज रखबाक प्रयास करैत अगिला दिन कनियाँ के विदाग़री करा के अपन घर आनलनि। ऐ बीच आब की करबाक ऐछ से मोने-मोन निर्णय क चुकल छलाह।
ओहि दिन संध्या में नव कनियाँ के आगमन से घर मे उल्लास और चल- पहल छल। लगभग आठ बजे राति उमेश पेंट- शर्ट पहिरलनि , संग में दू सै टाका लेलैंन आ माय के आवाज़ देलखिन। अखैन पेंट- शर्ट पहिर के कत जाई छें? माय पुछलखिन। “हम एक-दू घंटे ले बाहर जै छियौ, देरी भ जाए त चिंता नाइ करिहें।” माय से नजैर बचबैत उमेश कहलखिन। ” आब इत्ती राति के कत्त जेबें”? माय फेर पुछलखिन। मुदा तावत उमेश घर से निकैल के बाहर आबि गेल छलाह।
जेना किछु मोन पड़लनि, चोट्टे वापस भेला आ कनियाँक कोठली के देहैर पर एला। अड़ोस- परोस आ परिवारक लड़की सब हँसी- ठट्ठा में लागल छल । उमेशक तीन बरखक भातिज पूनम के कोरा में बैसल छल। उमेश भातिज के आवाज देलनि, “बौआ”! पूनम घोघ उठा के उमेश दिस तकलखिन। पेट्रोमेक्स के इजोत में उमेश पांच मिनट तक टक-टकी लगा के देखैत रहला। ओकरबाद घुमला आ तेजी से घर से बाहर निकलि गेला।
ओई राति एगारह बजे तक उमेश घुरि के घर नै एला त नरेश सायकिल ल के हुनका तकै ले निकलला।उमेशक दोस्त- महिम ,बैंक के सहकर्मी सभक घरे-घर जा के आ पटना जंक्शन पर सेहो ताकि एला। आखिर थाकल-हताश नरेश दू बजे राति घर एला। पूरा पटना शहर एकदम शांत भ गेल छल मुदा सीतानाथ बाबू के घर मे करुण क्रन्दन मचि गेल छल। अचानक कोनो महिला चिचियेली–‘ कनियाँ बेहोश भ गेलै”।
अगिला दिनक भिनसर से। सीतानाथ बाबू के घर से हँसी आ उल्लास विला जेल छल।रहिगेल छल मात्र असहनीय पीड़ा, व्यथा।
पूनम ले ओ दिन, अबै वाला दिन,…..……मास आ…..बरख, अमावस्या के राति बनि के रहि गेलैन। राति के बारह बाजि रहल छल। सूरत के अपन कोठली में पड़ल-पड़ल उमेश मोने – मोन कल्पना क रहल छलाह जे ओई राति हुनका घर से निकलला के घंटा भरि बाद पटना के डेरा पर की दृश्य भेल हैत ।
घर मे पहुँ परहक आ अड़ोसी-पड़ोसी सभक ठसा-ठस भीड़ में माय, बाबूजी, गीता सब कनैत- कनैत बेदम भ गेल हैत। आ ………..ओ……ओ…….पूनम … सोचैत-सोचैत उमेश के लगलनि जेना हुनकर देह एकदम से संज्ञा शून्य भ गेल छनि आ अन्धकारक चक्रवातीय। भँवर में डूबैत चल जा रहल छथि। बाहर ककरो अनवारे दरबज्जा पीटै के आवाज से उमेशक नींद टुटलनि। दिन के नौ बाजि रहल छलैन आ हुनकर नौकर दरबज्जा पर ठाढ़ छलैन। उमेश के घर से चल गेलाक दोसर दिन दोपहरिया में सीतानाथ बाबू बाहर कुर्सी पर बैसल छलाह, क्लांत आ विह्वल। एक व्यक्ति एलैन आ पुछलकैन, “उमेश झा यहीँ रहते हैं?”
सीतानाथ बाबू हड़बड़ा के उठला आ पुछलखिन, आप कौन हैं? मैं बैंक का चपरासी हूं, साहब ने उमेश बाबू को तुरंत बुलाया है। ओ कहलकनि। सीतानाथ बाबू किछु बाज’ चाहैत छला मुदा मुहं से जेना स्वर निकलि नै रहल छलनि। एतबे में नरेश बाहर एला। अपरिचित व्यक्ति के देखि के पुछलखिन, ” बाबू ! ई के छियाह? सीतानाथ बाबू कोनो तरहे कहलखिन, उमेशक बैंक के चपरासी छियाह।
नरेशक पुलिसिया रौब-दाब देखि के चपरासी संक्षेप में सोम दिन उमेशक काउंटर से पंद्रह हजार रुपैया गम भ जेबाक घटनाक वर्णन करैत कहलकनि, आज अगर रूपया जमा कर देंगे तो ठीक नहीं तो उनके खिलाफ पुलिस में शाम तक गबन का मामला दायर कर दिया जाएगा। इसीलिए एजेंट साहेब ने उमेश बाबू को तुरंत बुलाया है। नरेशक मस्तिष्क में सबटा गप जेना एकाएक स्पष्ट भ गेलैन। । ” बाबू, हम हिनका संगे बैंक जा के पता लगा के अबै छी।” कहैत उमेश चपरासी के संग विदा भ गेला।
नरेश एजेन्ट साहेब से गप्प केलाक बाद उमेश के अगल-बगल बैसे वला सहयोगी सब से बड़ी काल गप्प केलैन। फेर एजेन्ट साहेब से भेंट क के गत राति उमेश के घर से भागि जएबाक सूचना देलखिन आ रुपैया जमा करबाक लेल दू दिनका मोहलति मँगलखिन। उमेश बैंक से बाहर एला त गौतम सिन्हा, उमेशक सहकर्मी झटकि के हुनका लग एलखिन आ कहलखिन,” हुजूर! उमेश तो बहुत ही अच्छे और ईमानदार व्यक्ति हैँ। वह रुपैया गबन करेंगे ऐसा हो ही नहीं सकता। हाँ, सोमवार को गोपाल बाबू उनके वगल में आधा घंटा बैठे हुए थे। चार दिन से वह भी बैंक नहीं आ रहे हैं।
घर एला के बाद नरेश अपन माय-बाबू से उमेशक काउन्टर से पंद्रह हजार रुपैयाक गबन भ जेबाक घटना आ एजेंट साहेब से भेल गप्पक वृत्तान्त कहैत बजलाह, जेना -तेना दू दिन में पंद्रह हजार जमा क देब पड़त। पुलिस के जांच अलग से चलैत रहतै।” नरेश पुनः कहलखिन, हो -ने हो, निश्चय उमेशक सहयोगी गोपाल रुपैया चोरी क लेलकैंन। अपन उमेश बदनामी के डर से घर से भागि गेल।”
अंततः सैह भेल। जेना-तेना पंद्रह हजार रुपयाक इंतज़ाम क के नरेश दू दिन के बाद बैंक में जमा क देलखिन। पुलिसक जांच में गोपाल गैछ लेलकै जे उमेश के काउंटर से रुपैय्या वैह चोरोने छलैन। गोपाल के दू बरखक जेल भ गेलै। बैंक सुदि सहित पंद्रह हजार रुपया नरेश के वापस क देलकैन। ओहि राति घर से निकलला के बाद उमेश रेलवे लाइन धेने-धेने सीधे पटना जंक्सन पर पहुंचला।
सामने दिल्ली के ट्रेन लागल छलैक। दिल्ली के टिकट कटा के तुरंत ट्रेन में बैसि रहलाह। अगिला दिन साढ़े एगारह बजे राति दिल्ली जंक्सन पर उतरला।चौबीस घंटा भ गेल छलैन किछु खेने नै छलाह । एकाएक बहुत जोड़ भूख के अनुभव भेलैन। प्लेटफॉर्म पर रेलवे कैंटीन में जा के भोजन केलैन। ताबते में एकटा गाड़ी प्लेटफार्म पर लगलै –अहमदबाद एक्सप्रेस। मोनेमोन किछु सोचलैन आ अहमदाबाद के टिकट कटा के गाड़ी में बैस रहला।
दिल्ली -अहमदाबाद एक्सप्रेस द्रुत गति सँ गंतव्य दिस भागल जा रहल छल।थर्ड क्लास में खिड़की लग बैसल उमेश के नींद टुटलनि । भोर भ गेल रहैक।एकाएक ठंढा हवा के अनुभूति भेलैन सीट पर सिकुड़ि के बैस रहला। मोन पड़लनि, पटना छोड़ना आई चारि दिन भ गेल। कनेक काल के बाद कोनो पैघ स्टेशन आबि रहल छलै।लोक सब उतरै के तैयारी क रहल छल।मूड़ी खिड़की से बाहर क के उमेश देखलैन। गाड़ी अहमदाबाद स्टेशन पर पहुँचि गेल छल। उमेश उतरि गेला आ प्लेटफार्म पर बेंच पर जा के बैस रहला। थोड़ेक काल के बाद उठि के दातमनि तकलैन , नै भेटलनि त अंगुली से रगैड़ के दांत धो लेलैन आ फेर बेंच पर जा के बैस रहला। मोन में प्रश्न उठलैन, आब कत्त जाएब,ऐ दिशाहीन यात्रा के अंतिम पड़ाव कत्त हैत। सोचैत-सोचैत पैर टिकट खिड़की दिश बढ़ोलनि। बुकिंग क्लर्क पुछलकनि, कहाँ जाना है?, अनायास मुँह से निकैल गेलैन- सूरत। ठीक है , साढ़े पांच रुपए दीजिये। टिकट ल के एकटा कूली के पुछलखिन, “सूरत के लिए गाड़ी कब आएगी”? ग्यारह बजे दो नंबर से जायेगी। ” कहैत कूली चल गेलैन ।उमेश दू नंबर प्लेटफॉर्म पर एकटा बेंच पर जा के बैस रहला। ठीक एगारह बजे दिन में गाड़ी खुजि गेलैने। कखनि नींद भ गेलैने से नै बुझलखिन। एकटा आदमी देह हिला-हिला के उमेश के उठा रहल छल। ” उतरिये जल्दी, गाड़ी यार्ड में जा रही है। हड़बड़ा के उतरला।अरे, सूरत पहुँचि गेल। प्लेट फार्म से बाहर निकलला। सांझ के पांच बाजि रहल छलैक। सामने सड़क पर एक आदमी से पुछलखिन, “यहां कोई धर्मशाला है”?
धर्मशाला के कोठली में एक टा चौकी पर मामूली गद्दी वला बिछान पर पड़लाह त अगिला दिन भिनसर नौ-साढ़े नौ बजे के लगभग निन्न टुटलनि। स्नान घर मे नल पर जा के बड़ी काल तक मुंह पर पानिक छिट्टा मारला के बाद मोन कने स्वस्थ भेलैन। देह पर जे पहिरने छलाह ओकर अलावा कोनो वस्त्र नै छलैन, तैं
इच्छा रहितहुँ नहा नै सकलाह।
धर्मशाला से बाहर आबि चारू कात नजैर दौड़ोलनि त दूर पर बाजार देखा पड़लनि। बाजार में एकटा पैंट आ एकटा कमीजक कपड़ा कीनि के अर्जेंट में तीन घंटा में सियौलनि । एकटा लूँगी आ एकटा गमछा सेहो कीनि लेलैन। धर्मशाला आबि के भरि इच्छा स्नान केलनि। धर्मशाला से कनेक दूर पर मामूली सन होटल
“पटेल होटल” देखा पड़लनि।
होटल में चारि-पांच टा टेबुल छल। एक कोन में
धोती पहिरने लगभग पैंतीस- चालीस बरखक एक आदमी अलग से एकटा टेबुल पर बैसल छल। कत्तेक दिनक बाद उमेश आई भरि पेट भोजन केलैन। कोन में बैसल व्यक्ति लग जा के पाई देलखिन ,मात्र चारि आना।
किछु दिनक बाद परिचय भेला पर ज्ञात भेलैन जे टेबल पर बैसल पाई लै वाला ओ व्यक्ति स्वयं होटल के मालिक
छी, रघू भाई पटेल। रातियो में ओत्तहि भोजन केलैन।
राति बिछान पर पड़ल-पड़ल उमेश के पछिला दस दिनक घटनाक्रम आँखिक आगू घूम” लगलनि। अंगुली पर जोडलाक़े बाद ध्यान में एलैन जे आई मार्च महीना के छः तारीख छियै। आई से ठीक दस दिन पूर्व गर्दनीबाग के क़वार्टर में हुनकर विवाह छलैन।सर-सम्बन्धी से भरल गज-गज करैत लोक सब। काजीपुर में राति डेढ़ -दू बजे विवाहक विध-विधान सम्पन्न भेलाक बाद सद्यः परिणीता पत्नी दिस तकलनि। मोनक कल्पना से बहुत सुंदर। देख के उल्लास से रोमांचित भ गेल छलाह। सोचैत- सोचैत एखनहुँ देह झुड़-झुड़ा गेलैन ।
उमेश के सूरत एना आई चारिम दिन छियनि।धर्मशाला के मनेजर भिनसरे कहनेरहनि –” हम एक बेर में तीन दिन से बेशी धर्मशाला में नै रह दे छियै। उमेशक जेबी में सत्ताईस रुपैया मात्र रहि गेल रहनि। मैनेजर के और तीन दिन रह दै ले अनुरोध केलखिन । ओ मानि गेलैन।
ओही दिन, दिन में भोजन केलाक बाद होटल के काउंटर पर ठाढ़ छला। होटल के मालिक के पाई द देलाके बाद पुछलखिन,” पटेल साहेब, एत्त पचास-सौ रुपैया के कोनो छोट मोट नौकरी हमरा भेट सकैए ?”
रघू भाई उमेश के गहिकी नजैर से एक बेर देखलकनि आ पुछलकनि, अहाँ कत्त से आएल छी ?” उमेश संक्षेप में ओकरा बुझा देलखिन जे ओ बी.एस.सी पास छैथ आ घरेलू कारण से झगड़ा क के अपन घर , पटना से
पड़ाएल छथि। आब हुनक लग पाई नै रहि जेल छनि, तैं नौकरी केनाई जरूरी छनि।
रघू भाई पटेल मूलतः सूरत शहर से बीस-पचीस मील दूर एकटा गांव के निवासी छलाह। देश के स्वतंत्र भेना साढ़े चारि साल भ गेल छलैक। गाम में कपास के खेती खूब होई छलैन। ऐ बीच कपास आ सूती कपड़ा के व्यापार में सूरत आगू बढ़ि रहल छल आ धीरे-धीरे शहर के सेहो विस्तार भ रहल छल। परिवार के महिला सब अचार आ अन्य नमकीन खाद्य सामग्री सभ बना-बना के बेचै छलैन। रघू भाई अपन होटल चलबै छला। कोनो तरहे
परिवारक गुजर भ रहल छलनि। दूरदर्शी रघूभाई के मन सूत के व्यापार में उतरै ले छटपटा रहल छलनि मुदा घरक एस्कर रहबाक कारण से होटल छोड़ि के व्यापार करबाक साहस नै भ रहल छलनि। एहेन समय मे उमेशक अनुरोध हुनका जेना अपन भाग्यक कोनो इंगित बुझा पड़लनि।
किछुकाल चुप रहलाक बाद रघूभाई उमेश के भरोस देलखिन ,” ठीक छै, पता लगा के काल्हि कहब।
दोसर दिन उमेश भोजन करै ले गेला त रघू भाई काउंटर से उठि के कोन में ख़ाली टेबल पर उमेश के बजौलनि आ बैसे ले कहलखिन। रघुभाई अपन पारिवारिक स्थिति आ सूत के व्यवसाय में भाग्य अजमबैक अपन इच्छा व्यक्त करैत कहलखिन, ” अहाँ हमर संग रहू। ऐ होटल के अहाँ चलाऊ, हम अहाँ के ऐ होटल में रहै के आ भोजन के मुफ्त व्यवस्था के अलावा पचास रुपैया महीना अलग से देब। मंजूर हुए त काल्हिए से अहाँ अपन काज पर लागि जाऊ। रघूभाई के प्रस्ताव उमेशक अनुमान से बेशी छलैन।। अपन प्रसन्नता व्यक्त करैत उमेश कहलखिन,” अहाँ हमरा हमर अनुमान से बेशी द रहल छी। अहाँक ई उपकार हम जीबन भरि नै विसरब।”
होटलक मैनेजरी उमेश के सौंपि के रघुभाई अगिला दिन अप्पन गाम चल गेला। सप्ताह बीतल, मास बीतल, जेना रघूभाई सूरत के बिसरिये गेल छलाह।उमेश दुविधा
में छलाह जे आमदनी के हिसाब रघूभाई केना देबैन।
दू मासक बाद रघूभाई राति के नौ बजे अचानक होटल पहुँचलाह। भीतर घुसैत देरी थकमका गेला। लोक से खचाखच भरल टेबुल सब, झक-झक इजोत आ एक्के रंग के कपड़ा पहिरने बैरा सब। शंका भेलैन जे कोनो आन होटल में त ने घुसि गेलाह। ताबते में रघूभाई के देखि के उमेश हड़बड़ा के हुनका लग पहुंचला आ एक्के सांसे अनेक प्रश्न क देलखिन,”रघूभाई, हम त घबरा गेल रही। अहाँ त होटल एनाईए छोड़ि देलहुँ। अहाँ केना छी ?
आश्चर्य मिश्रित प्रसन्नता से रघूभाई कहलखिन,
” उमेश ! अहाँ त दूमास में होटल के कायाकल्प क देलौं।” उमेश अपन प्रसन्नता व्यक्त करैत दू मास के हिसाब रघूभाई के सुनौलखिन, सब खर्च के बाद दू मास के आमदनी साढ़े तीन हजार रुपैया हमर लग जमा अछि । अहाँ ओ ल लिय।”
रघूभाई के आँखि आश्चर्य से फाटल जा रहल छलैन।”दू मास में साढ़े तीन हजार रुपैया मुनाफा?” पुनः कहलखिन, “भाई , हम काल्हि भिनसर बम्बई जा रहल छी। कपास के निर्यात के लाइसेंस लेब’ चाहैत छी। आठ- दस दिन लागत। घूड़ि के आएब तखें गप करब। ऐ पाई में से अहनपन ले नीक -नीक कपड़ा बनबा लेब। ऐलाके बाद हिसाब-किताब क लेब।”
रघूभाई फेर एक मास एक मास पर सूरत एला। घर पर सामान राखि दिन में दस बजे के करीब होटल एला। उमेश अपन काउंटर पर रजिस्टर सब देखि रहल छलाह। होटल में दू- चारि टा ग्राहक छलनि। रघूभाई सामने ठाढ़ छलखिन ,मुदा उमेश अपन काज में तत्तेक मगन छला जे हुनका देखि नै सकलखिन।
एकटा बैरा “सेठजी, नमस्ते” कहैत कुर्सी पोछि के बैसेले कहलकनि त उमेशक ध्यान भंग भेलैन।। “नमस्ते”केलाक़े
बाद उमेश आ रघूभाई दुनूगोटा कात में एकटा टेबल पर बैसला।
रघूभाई कहलखिन ,” हमरा मास में बीस टन कपास निर्यात करबाक लाइसेंस भेट गेल। उमेश खुशी से उछलि पड़ला, ,” वाह, ई त बहुत पैघ अवसर भेटल।” हँ, तकदीर संग देलक त बुझू जे साल भरि में काम से कम दू लाख मुनाफ़ा त तय अछि, रघूभाई कहलखिन।” सब ऊपर बला के कृपा रघू भाई।” कहि उमेश बैरा के दू कप चाह अनै ले कहलखिन। “रघूभाई, अपन होटल के बगल वाला खाली जमीन अहाँ कीन लिय,भविष्य मे ऐ होटल के विस्तार करै में नीक हैत।” उमेश प्रस्ताव देलखिन।
रघूभाई कनेक चुप रहलाक बाद उमेश के अपन निर्णय सुनौलखिन,” अहाँ के वेतन अही मास से पाँच सै रुपैया भेल । अपन दरमाहा के बाद जे पाई बचे तै से होटल के आगाँ बढ़बैत जाऊ।”
दू साल बीतैत-बीतैत होटल के आमदनी में कै गुना बृद्धि भ गेलैन। रघूभाई के कपासक निर्यात के काज बहुत बढ़ि गेल छलैन व्यापार में बृद्धि आ व्यस्तता के कारण होटल के पूरा के पूरा दायित्व उमेश पर छलैन। रघू भाई अधिककाल बम्बईये में रहै छलाह। रघूभाई उमेश के अलग से सूरत से ट्रक से कपास के गाँठ बम्बई पठबै के काज द देलखिन।
उमेश के सूरत एना सात बरख भ गेल छलैन। ऐ बीच दुनियां बहुत बदैल गेल छल।सूरत में सूती कपड़ा के कई एकटा मिल खुजि गेल छल। पटेल होटल आब शहर के माध्यम कोटि के प्रसिद्ध होटल छल। स्टेशन के निकट चारि तल्ला पटेल होटल सूरत अबै बला के स्वत: आकृष्ट करैत छल।
उमेश अपन नाम से जमीन खरीद के होटल के नजदीक आलीशान मकान बना लेने छथि। जँ-जँ समय बीतल जेल रघूभाई आ उमेशक मित्रता और मजबूत भेल गेलैने।
ओई दिन उमेशक ड्राइंग रूम में उमेश आ रघुभाई के बीच मे बड़ी काल तक पछिला सात बरखक घटनाक्रम पर चर्चा चलि रहल छल। अचानक रघूभाई कहलखिन, ” उमेश ! आब अहाँ विवाह क लिय।
उमेश के एकाएक जेना बिजली के करेंट लागि गेलैने। चेहरा विवर्ण भ गेलैन। रघूभाई उमेशक मनोदशा से अनभिज्ञ ” स्थिर से सोचि के निर्णय लेब” कहैत उठि के विदा भ गेला।
रघूभाई के गेलाक बाद उमेश दिनभरि विचलित रहला। जीबन क्रम में जे अतीतक समृति निस्पन्द पड़ल छलैन, अचानक ज्वालामुखी जकाँ शरीर आ मोन दुनू के झकझोरि देलकैन।
गर्दनीबागक क़वार्टर के एक-एक चित्र बंद आंखि में
नाचि रहल छलनि। बाबूजी… बाबूजी त आब रिटायर क गेल हेता। दिनेश, ओहो आब पूरा जबान भ गेल हैत।आ आ आ आ…… पूनम …..पता नै अपन नैहर मे हैत आ कि………। मोन में जेना आवाज सुना पड़लनि… ” अन्हार कुप्प जीबन में हमरा धकेल के कियै चल गेलहुँ…………
………..? हमर की दोष?
आँखि से अनवरत नोर जाइत रहलैन आ भरि राति सन्निपातक रोगी जकाँ प्रलाप करैत रहला–सबटा अस्फुर स्वर …पूनम–पूनम..पूनम
दोसर दिन अपन निर्धारित समय से तीन-चारि घंटा बाद तक जखैन उमेश होटल नै गेला त दू टा बैरा हुनका देखै ले आएल।दरबज्जा बहुत बेर पिटलाक़े बाद नींद खुजलैन। दरबाजा खोललनि त दू टा बैरा ठाढ़। दिन के एक बाजि रहल छलैक।उमेश के ठाढ़ हेबा में कष्ट भ रहल छलैन। कोनो तरहे बिछान पर एला आ फेर बेहोश भ गेला।
डॉक्टर बजौल गेल। स्वस्थ होई में एक सप्ताह लगलनि।
———-
साढ़े दस बरखक बाद
———-
दुर्गापूजा-दिवाली आ छठि के डेढ़ मासक अवकाश के बाद आई पटना विश्वविद्यालय के कैम्पस छात्र सभक गहमागहमी से गुलजार छल।हमर दू टा खास मित्र, उपेंद्र चौधरी अपन गाम हसनपुर से आ असगर भागलपुर से काल्हिए आबि गेल छल। हमर तीनू के रूम सटले-सटल छल, पांच साल से एक संग रहैत रहैत होस्टल से ल के कॉलेज तक हम तीनू मित्र ” तिकड़ी” के नाम से प्रसिद्ध रही।। रिक्शा से भिनसर सात बजे होस्टल
के गेट पर जहिना उतरलहुँ त उपेंद्र आ असगर वरामदा पर ठाढ़ छल। देखैत देरी असगर कहलक,”हम आ उपेंद्र काल्हिए आबि गेलहुं आ नबाब साहेब आई आबि रहल छथि।”
खैर, क्लास खत्म भेला के बादसंध्या काल उपेन्द्रक रूम में आकर घर से आएल खाई-पियैक सामग्री सभक इंस्पेक्शन में व्यस्त रही ।
बीच उपेन्द्रक मामा राजेन्द्र चौधरी पहुंचला। राजेन्द्र चौधरी तेघरा के रहै वला छला। तेघरा बाज़ार में हुनकर कपड़ा के होलसेल दुकान छलैन। कोनो काज से पटना अबै छला त उपेंद्रक रूम में ठहरैत छला।
राति में हम तीनू मित्र उपेन्द्रक रूम में पढ़ाई में व्यस्त रही। अही बीच उपेन्द्रक मामा आबि गेलाह। हम आ असगर अपन-अपन रूम जाई ले उठलहुँ की अचानक हमरा दिस मुख़ातिब होइत कहलनि,”अरे प्रदीप, तोहर घर त दरभंगा लग छौ?” हँ, “से कियैक?” हम पुछलियनि।
मामा कहलनि,” हम दुकान ले कपड़ा अनै ले गुजरात के सूरत शहर जाईत रहै छी। ओत्त पटेल होटल में ठहरे छी। होटल के मालिक झा जी छैथ, उमेश झा, बड़ नीक लोक। हम जखैन जाई छी , हमरा से घंटा-के-घंटा गैप करै छथि।” मामाजी! अहाँक ऐ गप से हमर कोन संबंध? हम पुछलियनि।
” तोरा से नै कोनो संबंध, मुदा पछिला बेर जे हम गेल रही त गप्पक रौ में झाजी अपनै कहलनि जे हुनकर गाम दरभंगा से दू कोश दूर पर छैन। हुनकर पिता सेक्रेटेरिएट में छलखिन आ ओ सब गर्दनीबाग में रहै छलाह। दस साल पहिने झाजी पटना से भागि के सूरत चल गेला से आई तक घूरि के नै एलाह।
उपेन्द्रक मामाक गप में व्यवधान करैत कहलियनि, “आब हम सब सूतै छिय मामा, काल्हि फेर गप करब।'”
ममा भिनसर छ बजे तेघरा ले प्रस्थान क गेल छला। हुनकर गप आएल-गेल भ गेल।
पटना में हमर एकटा काका , हमर पिता के ममियौत भाई, रहै छलाह। श्री नवीन चंद्र मिश्र , पी.एच.ई. डी में एग्जीक्युटिव इंजीनियर। मास में एक दिन कोनो छुट्टी, रवि अथवा पावैन -तिहाड़ पर हैम नवीन काका के ओत्त जाइत रहैत छलहुँ। ओई दिन तिल संक्रांति छलै। हम नवीन काका के ओत्त गेलहुँ। वरामदा से नीचाँ लॉन में काका आ आ आठ दस आदमी बैस के गप क रहल छलाह। हमरा देख के कहलनि, आवह प्रदीप, ऊपर से कुर्सी ल लैह। कुर्सी ल के हमहूँ बैस रहलहुं। एक गोटा पुछलखिन , ई के छियाह? काका कहलखिन , हमर भातिज, नबादा वाला हमर पिसियौत भाई के बेटा। एतै एम.एस. सी फिजिक्स में पढ़ै छथि।”
किछु कालक बाद ” काकी के भेंट केने अबै छी कहैत हम उठलहुँ। गुलाबके फुलवारी दिस नजैर गेल त रुकि फूलक सौंदर्य देख लगलहुँ।गप्पक क्रम में बुझना गेल जेना कक्काक बड़का बेटा, मन्नू के विवाहक चर्चा भ रहल छै।
अचानक गप्पक अंश सुना पड़ल….” आब त एगारह बरख भ रहल छै, आई तक उमेशक कत्तौ पता नै लागल……..। सुनैत देरी हमर कान ठाढ़ भ गेल। हैम फेर कुर्सी पर आबि के बैस रहलहुं आ पुछलियनि, ” काका! जेना कोनो उमेश नामक व्यक्तिक चर्चा होई छलैन, के कहैत छलाह?”
काका सहज भाव से कहलनि,” ई छियाह श्री नरेश झा, पूर्णिया सदर में दरोगा छैथ। हिनके भाई के नाम छियनि उमेश। एत्तहि स्टेटबैंक में कैशियर छलाह। विवाह भेलैन आ तेकर चारिमे-पाचम दिन घर से जे भगला से आई तक पता नै चललैन। एगारह साल भ गेलैने।
विचित्र। ईश्वर की संयोग लगबै छथिन! हम स्तब्ध भ गेलहुं। तीन मास पूर्व उपेन्द्रक मामा घर से पड़ाएल उमेश झस नामक व्यक्तिक चर्चा हमरा से केने छलाह। तेकर सम्पूर्ण परिचय अखैन हमरा समक्ष छल।
हम कने सहज होइत उपेन्द्रक मामा जे-जे कहने छलाह, से। अक्षरसः दरोगाजी के कहलियनि। आब आश्चर्यचकित दरोगाजी आँखिफाड़ने एक टक हमरा दिश ताकि रहल छला। एकाएक दुनू हाथ जोड़ि के हमरा कहलनि, अहाँ तुरत हमर घर मीठापुर चलू। फेर काका के कहलखिन,” अहाँक भातिज हमरा ले आई भगवान बनी के आएल छथि।आशीर्वाद दिय।
हम अवाक, दारोगजीक उत्तेजना आ मनःस्थिति देखैत काका कहलनि, ” एत्तेक पैघ खुशी के गप कहलहुँन अछि तों, चल जाहुन।” तुंरत दरोगाजी के संग हुनके मोटरसाइकिल पर विदा भेलहुँ। काका पाछू से जोड़ से कहलनि, ” फेर एत्ताही अबिहें, संगहि भोजन करब।
मीठापुर में दरोगाजी के घर पर पहुँचलहुँ त बाहर ओसारा पर हमरा कुर्सी पर बैसे के इशारा करैत तेजी से घर के अंदर गेला आ , माय के आवाज देलखिन, माय, कत्त छें जल्दी आ “।
दू मिनट के अंदर घरक सब सदस्य ओसारा पर हमरा घेर के ठाढ़। हुनक माय कनैत , बेर-बेर एतबै कहैत- एक बेर हमर बेटा के मुँह देखा दिय। सभक चेहरा पर अतिरेक आ आकस्मिक प्रसन्नताक उत्तेजना।
हम मात्र ऐ स्थितिक अनुभव क सकै छलहुं।
ऐ बीच हमर आगू में भरि तश्तरी मिठाई आबि गेल।
हम कहलियनि,” आब आगू की कएल जाए से सोचनाई आवश्यक अछि।
” ई ठीक कहै छथुन, तों सब अंदर चल, हम सब बैस के सोचै छी।” दरोगाजी के कहलापर सब अंदर चल गेल, हुनक माय आ छोट भाई ओत्तहि बैसल रहला। विचार-विमर्श के बाद निर्णय भेलैन जे उपेंद्र के मामा , राजेन्द्रबाबू से गप क के नरेश बाबू आ दिनेश बाबू , दुनूभाई हुनकर संग सूरत जाईथ।
हम वापस काका के डेरा पर अएलहुँ। काका, काकी, भाई, बहिन सब व्यग्रता से हमर प्रतीक्षा क रहल छलथि। गप्प बुझै ले सब उत्सुक छलथि। सबटा गप कहलियनि।
भोजन केलाक बाद हम होस्टल वापस आबिगेलौं। होस्टल मे जखैन हम उपेंद्र आ असगर के घटना-क्रम कहलियैक त ओहो सब आश्चर्यचकित रहि गेल।
ओही दिन उपेंद्र अपन मामा के चिट्ठी लिखलकै।
मामा के जबाब एलैन जे सातम दिन सांझ ओ औता, ओकर अगिला दिन सूरत चलैथ। हम आ उपेंद्र तुरंत दरोगाजी के घर पर पहुँचलहुँ आ हुनकर भाई दिनेश झा,जे पटना कॉलेज में प्रोफेसर छलाह, के मामा राजेन्द्र बाबूके कार्यक्रम के जानकारी द देलियनी।
ठीक सातम दिन राजेन्द्र बाबू साँझ में होस्टल पहुँचलाह। मामा राजेन्द्रबाबू के संग हम तीनू मित्र दिनेशजी के घर पर गेलहुँ। अगिला दिन राजेन्द्र बाबू के संग नरेश झा आ दिनेश झा दुनू भाई के सूरत जेबाक योजना बनि गेलैने।
सूरत पहुँचि के तीनू गोटा पटेल होटल में ठहरला। राति में भोजन के समय राजेन्द्र बाबू आ दिनेश बाबू एक्के टेबल पर बैसला। नरेश बाबू बाहर सड़क पर बेचैन टहैल रहल छलाह। राजेन्द्र बाबू बैरा के झा साहेब के बारे मे पुछलखिन” कहलकनि , आ ही रहे होंगे। ठीके पांच-सात मिनट में उमेश बाबू होटल आबि गेलाह आ नमस्कार-पाती के बाद राजेन्द्रबाबू के सामने वाला कुर्सी पर बैस गेला। दिनेश के देखि के उमेश राजेन्द्र बाबूकेँ पुछलखिन, ” ई के छियाह ? राजेन्द्रबाबू कहलखिन, ई बेगूसराय के छियाह, बिज़नेस के सिलसिला में हमरा संग एलाहे।”
गप्पक क्रम में राजेंद्र बाबू पुछलखिन, ” झा साहेब! अहाँ के कहियो अपन माय-बाप, भाई-बहिन मोन नै
परैये? उमेश व्यथित स्वरे दीर्घ सांस लैत कहलखिन, ” मई-बाप, भाई-बहिन और…….. से दूर रहबाक पीड़ा हमर से अधिक के बूझि सकैए। हमर भाग्य में एकाकी जीबन लिखल छल।खैर छोड़ू ई सब गप। दिनेश एगारह बरखक बाद सहोदर अग्रज के देखि के हर्षातिरेक से उद्वेलित छलाह, मुदा कठोर प्रयास से अपन भावना के प्रगट होयबा से रोकने छलाह।
उमेश बीच-बीच मे दिनेश दिस ताकि रहल छलाह। राजेन्द्र बाबू आ दिनेश दुनू भोजन क रहल छलाह। अचानक दिनेश दिस तकैत उमेश बजलाह,” लगैए जेना अहाँ के हम देखने छी”
आब दिनेश के नै रहल गेलैने, कहलखिन, हँ, सहोदर अप्पन खून के चिन्ह जाइतई छै।” उमेशक कलेजा धक्क से केलकैंन, अस्पष्ट शब्द मुंह से निकललनि,” तों …दिनेश रौ….” कहैत उमेश ठाढ़ भ गेला। दिनेश और राजेंद्र सेहो ठाढ़ भ गेलाह।
ताबते में नरेश, जे नुका के होटल के एक कोंन में टेबल पर वैसल छलाह,सेहो ओत्त आबि गेलाह। नरेश के देखैत ” भैया तोहूँ, ” कहैत उमेश हुनकर पैर पर खसि पड़लाह। उठला आ नरेशक छाती से लागि के कान’लगला। तीनू भाईक अश्रुपूर्ण मिलान देखिके राजेन्द्र बाबूक आँखि सेहो डबडबा गेलैन।
उमेश कहलखिन, चलू घर पर, ओत्तहि जा के गप्प करब।आलीशान दुमहला मकान छलैन। उमेशक आग्रह पर राजेन्द्रबाबू सेहो आई होटल में अपन कमरा में नै जा के हुनके घर पर रहला।
तीनू भाई भरि राति गप्प करैत रहला। उमेश के घर से भागि गेलाक बाद बैंक मे गबन से संबंधित घटनाक्रम सविस्तर सुनला के बाद उमेश उत्साहित होईत पुछलखिन, ” त’ हमरा पर गबन के आरोप नै ऐछ?” ” एकदम नै ,गोपाल स्वयं स्वीकार केलक जे तोहर ड्रॉअर से पंद्रह हजार रुपैया वैह चोरी क लेने रहे।
उमेश के लगलनि जेना हुनकर माथ पर से बदनामी आ अप्रतिष्ठा के पहाड़ एकाएक ढहि गेलैन। पटना जएबाक ले उमेश किन्नहुँ तैयार नै छलाह। दुनूभाई के कत्ते बुझेलाक बाद अन्ततः अगिला दिन साँझ वाली ट्रेन से दिल्ली होईत पटना जयबाक निर्णय सँ सहमत भेला।
अगिला दिन भिनसर उमेश अपन दुनू भाई के रघूभाई सँ भेंट करौलखिन। रघूभाई के सेहो खुशी से आंखि में नोर भरि गेलैन।
रघूभाई उमेशक बारे में हुनकर भाई सब के कहि रहल छलखिन, “नरेशजी ,सभ खेल ओ मुरलीवला के रचाएल होई छैक। उमेश जाहि दिन हमर होटल में पैर रखलनि हमर भाग्योदय भेल। एगारह वर्ष पूर्व हमर पूंजी हजार में छल । आई हम करोड़पति छी । हिनकर सूझबूझ आ परिश्रम के फल छी जे जहिया हमर से पहिल वेर भेंट भेलनि त’ हिनका लग खयबाक पाई नै रहनि। आई ई ई होटल आ दू टा ट्रक के मालिक छथि।
हमर एक्सपोर्ट के कारबार करोड़ से ऊपर अछि, जाहि में झाजी तीस प्रतिशत के हिस्सेदार छथि। ” जाऊ उमेश, अहाँ के देख के परिवारक लोक के जे खुशी हेतै से वर्णन नै कएल जा सकैये। लेकिन हँ। अहाँ एत’ घुरि के जरूर आएब से वचन दिय।
……. हम सभ प्रतीक्षा करब । ” कहैत-कहैत रघुभाई एकदम विह्वल भ’ गेला ।
संध्या काल तीनू भाइ आ राजेन्द्र बाबू अहमदाबाद एक्सप्रेस में बैसल छलाह । तावत रघूभाई पहुँचलाह, हुनका संग होटलक चारिटा बेयरा, तीन अटैची आ एक टा पैघ टोकरी में खाई-पीबाक समान सभ ल’ के । पाछाँ सँ रघुभाईक पत्नी सेहो अपन बारह वर्षक बेटीक संग अइली।रघूभाई अपन पत्नी सँ उमेशक भाई सबहक परिचय करौलखिन । समय भ’ गेल छलैक । गाड़ी सीटी देलक आ विदा भ’ गेल। राति एगारह बजे अहमदाबाद पहुँचलाह सभ गोटा।
सूरत से विदा होई सँ पूर्व नरेश बाबू पटना अपन घर पर तार द’ देने छलखनि जे ओ सभ परसू साँझ में पटना स्टेशन पर उतरता ।
हम, उपेंद्र आ असगर होस्टल के लॉन में बैसल रहीं। अखैन सूर्यास्त होई में किछु देरी छलैक । ताबत हमर होस्टल के पिऊन के संग सतीश हमर भाई ,इनजीनियर साहेब,के बेटा हमरे सभ दिश आबि रहल छलाह । हम ओकरा अपना लग बैसा पुछलियै जे की हाल-चाल, केम्हर एलेहें? ओ नरेश बाबू जे तार अपन घर पर देने छलखिन से देखबैत कहलक जे अहाँ सब तीनू मित्र काल्हि संध्या स्टेशन पर जरूर आबी । नरेश बाबू अहूं सब के बजौलैने।
पटना जंक्शन पर दिल्ली एक्सप्रेस के अबैक उद्धोषणा भ’ गेल छल । उमेशक माय, बहन-बहिनोई, भातिज-भतीजी ,भागिन , उमेशक भाऊज , दिनेशक पत्नी, उमेशक सासु- ससुर , पीताम्बर बाबू सपरिवार आ उमेशक पत्नी पूनम सभ स्टेशन पर उपस्थित छलखनि । हम, उपेंद्र आ असगर सेहो पहुँचि गेल रही।
गाड़ी प्लेटफार्म पर लागि गेल। सबसे पहिने उपेन्द्रक मामा उतरला, तेकर बाद दिनेश आ उमेश, पाछाँ सँ नरेश । नरेश कूली के बजा के सामान सभ उतरबा रहल छलाह । उमेशक हाथ पकड़ने दिनेश माय सभ जत’ ठाढ़ छलखिन तेमहर बढ़ला । विधवाक वेश में उज्जर साड़ी पहिरने महिला दिश इशारा करैत दिनेश पुछलखिन “ओ के छथि , कहू त भैया ।”
“नानी” उमेश तुरंत कहलखिन । मुदा जहिना दस डेग आगू बढ़ला की ठमकि के बजला, “नै! ई त’ माँ छियै ।” मायक पैर पर खसैत हुचुकि-हिचुकि के कान’ लगला । माय बेटा के अपन कलेजा सँ लगा के निःशब्द कनैत रहली जावत दिनेश हाथ पकड़ि के उमेश के नहिं खींच लेलखिन्ह, तावत तक । बाबूजी दुनियाँ में नै रहला से स्वतः बुझि गेला ।
बहिनक विवाह भ’ गेल छलनि, मुदा चिन्हवा मे कनिको धोखा नै भेलनि । माय के ठीक पाछाँ में तीन टा महिला ठाढ़ छलीह । तीनू में से एकटा महिला जे आंखि तक घोघ केने हलुक लाल रंगक साड़ी पहिरने छलीह तिनका दिश इशारा करैत दिनेश पुछल खिन,
“भैया , कहू त’ ओ के छथि?”
उमेश चिन्हवाक प्रयास क’ रहल छलाह । कहीं दिनेशक कनियाँ ने होई । मोन में आशंका छलैन, पूनम त नैहर में रहैत हेती।
तावत माथ पर साड़ी कने ऊपर ससारि के आँखिक कोर से ओ महिला उमेश दिश तकलखिन। डोका सन-सन पैघ-पैघ डबडबाएल आंखि । उमेश फुसफुसेला…………”पूनम” आ एकटक हुनका अनिमेष देखैत रहला।
दिनेश माय के कहलखिन , चल माय, घर चल। सब से पाँछा गीता , उमेश आ पूनम गाड़ी में बैसलीह।
हमहूँ सब अपन होस्टल ले विदा भ गेलहुं।
*************************************
समाप्त


c: text/html

text:
— उग्रनाथ झा
आए जतेक कला के क्षेत्र में व्यवसायिक प्रशिक्षण संस्थान भ जाऊ, मुदा पारंपरिक विरासत में वा आत्म प्रेरणा सँ प्राप्त कला के जोड़ नै ।एकर विशिष्ट उदाहरण मिथिला पेंटिंग सँ बढ़ि दोसर की भ सकैत छैक । मिथिला पेंटिंग प्राचीन समय सँ मैथिल समाज में अपन ठाम बनौने रहल अछि ।जे आई धरि हमरा लोकनि निमाहैत रहल छि। कोनो मंगल अवसर होए जेना उपनयन , विवाह , मुंडन अथवा नव घर दुआर के निर्माण त मैथिल चुनेटायल भीत,टाट वा देबार हो ओहि पर अपन कला के निशान स्वरुप पेंटीग जरूर करैत रहलाह अछि। कहल जाएत छैक ई प्रचलन त्रेता यानी राम जानकी के अवरण अवधि सं प्रचलीत छैक। मैथिल समाजक इएह स्वभाव जे ने त कहियो पेंटीग स्कूल गेल आ ने कतौ प्रशिक्षण मुदा लूरि व्यवहार के चलन में आनि स्वत: स्फूर्ती सँ कलात्मक गहिंकी नजरि सँ सतत एकरा उत्कृष्टता दैत रहल । वर्तमान में मिथिला पेंटींग के सांसारक (निज क्षेत्रस बाहर)नजरि में अएबाक सौभाग्य 1934 में आयल । कहल जाए छैक आफद में अवसर से ठिके । भेल एहन जे 1934 इं में मिथिला प्राकृतिक आपदा (भुकंप)ग्रस्त छल ।बहुत जानमाल के क्षति भेल छल । एकर सहि सहि स्थिति के समीक्षा करबाक वास्ते विलायती सरकारक एकटा हाकिम विलियम आर्चर एहि क्षेत्र दौरा केलाह त घरक भीत सभ पर उकेरल गेल छाप सभ देख दंग रहि गेलाह आ एकरा विषय में जानकारी एकत्र केलाह। ओ एहि भीत पर लिखल चित्र सँ प्रभावित भ अपना लेख में स्थान देलाह आ संकलित छाप सभहक फोटो ओहि मे प्रकाशित केलाह । फेर कि छल ओहि समय के विदेशी पर्यटक सभक प्रमुख आकर्षण में सं एक बनल मिथिलाक चित्रकला विलायती सभ कें अपना दिन घिचय लागल। फराक फराक देशक लोक सभ पर्यटन लेल भारत आबथि त एहि कला के देखबाक लेल मिथिला क्षेत्र जरूर आबैथ । जाहि मे मिथिलाक मधुबनी जिला अग्रणी रहल । एकर संरक्षण आ संवर्द्धन में येव्स वेक्वार्ड , भास्कर कुलकर्णी ,पुपुल जयकर अग्रणी रहलाह । फलस्वरूप ई लोककला विश्व पटल पर दैदीप्यमान छैक। कहैत चली जे मिथिला में एहि कला के विवाह में कोबरघर , उपनयन में मरबा, आदि पर प्रधानता छल जाहि राम सीता जयमाल , धनुष भंग , विभिन्न देवी देवता के चित्रकारी , फूल , लत्ती, पशु पक्षी , तुलसी पात , सुर्य चन्द्रमा आदि के चित्रक प्रधानता रहैत अछि। दैविक आ प्राकृतिक छांह सं सराबोर रहैत छल ।एकर एकटा विशेषता छलैक जे ओहि समय में रासायनिक रंग के सभठम उपलब्ध नहि छल त रंग ओरियान पिअर लेल हरदि , हरियर लेल केरापात वा अन्य पात , कारी लेल त’बक कारी इत्यादी सँ होएत छल जे चित्र के चमकौआ आ सेहेन्तगर बनाबति छल।जे भित्ती चित्र आ अरिपन के रुप में देखल जाए छल। मिथिला पेंटिंग स्वरूप के आधार पर और इ कला मैथिल कन्या सभ के पारिवारिक धरोहर के रूप अबैत छल । महिला के गुण के मापदण्ड ओकर लूरि व्यवहार छल । ओहि मे जे जतेक दक्ष ओकर ओतेक मोजर छलै । आ लोक सहर्ष काज प्रयोजन में लिखिया पढ़िया क दैत छलै । लेकिन पूर्व में महिला के एतेक स्वतंत्रता नहि छलैक जे एहि कला के बाजारीकरण क सकै हेय दृष्टि स समाज निहारै छलै।
तेहन स्थिति में श्रद्धेय सीता देवी साहसिक डेग उठा भीत पर के कला के कागज पर अनबाक सफल काज केलैथ । 1969 में एहि कला के अधिकारिक मान्यता भेटल । 1975 में राष्ट्रीय पुरस्कार, 1981 पद्म श्री , 1984 बिहार रत्न आ 2006 में शिल्प गुरु सँ सम्मानित भेली। एखन तक अपन चित्रकारी क्षेत्र में पद्म श्री पोनिहार श्रीमति जगदम्बा देवी , गंगा देवी , महासुंदरी देवी, दुलारी देवी छथि। दुलारी देवी के संदर्भ में त कहल जाएत छैक जे कर्पूरी देवी आ महासुन्दरी देवी के ओहिठम बर्तन धोईत झाड़ू पोछा करैत मे सिखबाक ललक जागल आ एतय तक के बाट नपलन्हि ।बौआ देवी जमुना देवी शांति देवी ,चानो देवी बिंदेश्वरी देवी, चंद्रकला देवी, शशि कला देवी, लीला देवी ,गोदावरी दत्ता, भारती दयाल, चंद्रभूषण ,अंबिका देवी मनीषा झासभ राष्ट्रिय पुरस्कार सं सम्मानित भी चुकल छथि। ओना एहि कला के क्षेत्र में आब पुरूष से हो अपन हाथ आजमा रहल छथि।
एहि कला के वर्तमान पांच शैली अछि भरनी, कच्छनी ,तांत्रिक , गोदा , कोहबर । सभ अपना में विशिष्ट छैक।जरूरी छैक जे अपन परंपरा आ विरासत के नव आयाम देबाक।आई वर्णित नाम समाज सभ वर्ग सं छैक जे पुरस्कृत छथि । सभ आर्थिक तंगी सं जुड़ल परिवार रहल छथि ।जे एहि कला के माध्यमे अपना के सुदृढ़ करबा में सफल भेला आ अपना गृहकला के अपन कर्मठता के बल पर वैश्विक पटल पर शोभायमान केलथि। अपन आबय बला संतति के भविष्य में सबल आधार प्रदान केलथि । ओना वैश्विक बाजार में एकर मांग में कमी देखल गेल मुदा देश में एखनो बहुत मांग छैक।जेकर मूल कारण व्यवसायिक प्रशिक्षण सँ चित्रकारी क शिक्षा जे विदेश में सेहो टांग पसारि लेलक अछि। मिथिला पेंटिंग के जियो टैग मधुबनी पेंटिंग के नाम भेटल छैक । मधुबनी सौराठ के मार्ग के बीच में एकर संरक्षण संवर्धन हेतु विशाल संस्था निर्माणाधीन छैक ।
(कथा श्रुति स्मृति आधारित)

robotstxt: allowed

filter: keep


text: पटना। बिहारक शहर सेहो आब देशक अन्य शहरक भांति चकाचक रहत। चालू वित्तीय वर्ष मे नगर विकास आ आवास विभाग एकरा लेल योजना मद मे 1600 करोड़ टका खर्च करबाक योजना बनेलक अछि। एहि राशि स जलापूर्ति आ जलनिकासी क व्यवस्था सेहो होएत। नगर विकास आ आवास विभाग द्वारा चालू वित्तीय वर्ष मे विभिन्न शहर क जलापूर्ति व्यवस्था ठीक करबा लेल 20 करोड़ आ नाला निर्माण, सीवरेज आ अन्य सैनिटेशन कार्य पर सेहो 20 करोड़ खर्च करबाक योजना बनेलक अछि। एकर तहत राजधानी पटना मे 38 टा नव पंप लगेबा लेल दू करोड़ टका बिहार राज्य जल पर्षद कए देल जा चुकल अछि। पटना नगर निगम क सब वार्ड मे चापाकल गाड़बाक योजना अछि। जलापूर्ति आ नाला निर्माण क संग नागरिक सुविधा बढ़ेबा पर करीब 25 करोड़ खर्च करबाक योजना अछि। एकर संगहि नगर निकाय क तकनीकी आ प्रशासनिक भवन क निर्माण आ जीर्णोद्धार पर दू करोड़, मास्टर प्लान आ परियोजना प्रतिवेदन क निर्माण पर चारि करोड़, इ-गवर्नेस पर दू करोड़, जवाहर लाल नेहरू राष्ट्रीय शहरी योजना पर नौ सौ करोड़ और आइएचएसडीपी पर 150 करोड़ खर्च करबाक योजना तैयार अछि। एकर संगहि विभिन्न शहर मे ठोस अपशिष्ट प्रबंधन पर छह करोड़ खर्च कैल जाएत, जेकरा स पटना, मुजफ्फरपुर, भागलपुर, गया, बिहारशरीफ, आरा आ दरभंगा मे कूड़ा निष्तारण क योजना क शुरुआत कैल जा रहल अछि। एहि योजना क लेल कई ठाम भूमि अधिग्रहण क प्रक्रिया सेहो शुरू कैल जा चुकल अछि। एहि बेर पथ आ पुल क निर्माण पर करीब 20 करोड़ खर्च करबाक योजना बनाउल गेल अछि। एकर संगहि आवास निर्माण क लेल भूमि अधिग्रहण पर दू करोड़ टका खर्च करबाक योजना अछि। सवाल उठैत अछि जे इ विभाग नीतीश सरकार मे सबस बेसी घोषणा करबा लेल ख्यातिप्राप्त अछि। पिछला कईटा घोषणा त मुंह तक सीमित रहल, कागजो तक नहि पहुंचल, जमीनक त गप छोड़ू। नीतीश सरकारक पहिल नगर विकास मंत्री त घोषणा क रिकार्ड बना चुकल छथि। दरभंगा मे बाढि़क बाद तत्कालीन नगरविकास मंत्री कहने छलाह जे जल निकासी लेल पंप हाउस क निर्माण होएत। एकर बाद फेर एहि दिस किछु नहि भेल जखन कि एहि घोषणाक बाद पिछला चारि साल स दरभंगा ओहिना दहा रहल अछि। पटना लेल कैल गेल अधिकतर घोषणा पूरा नहि भ सकल अछि। नीतीश सरकारक सबस खराब एहि विभाग मे एखन धरि कईटा मंत्री भ चुकला अछि। देखबाक अछि वर्तमान नगर विकास मंत्री सह वित्तमंत्री सह उपमुख्यमंत्री योजना कए केतबा जमीन पर उतारथि छथि।


text:
विशेष सम्पादकीय
भारतक ७५म् स्वतंत्रता दिवस
अपन मिथिला लेल की?
१५ अगस्त १९४७ ई. केँ भारत स्वतंत्र भेल छल, ब्रिटिश हुकुमत द्वारा भारत केँ पूर्ण आजादी हस्तान्तरित कय देल गेल एहि दिन, तेँ एकरा स्वतंत्रता दिवस केर रूप मे चिह्नित कयल गेल। आइ १५ अगस्त २०२१ केँ ७५म् स्वतंत्रता दिवस थिक। समस्त स्वतंत्रताप्रेमी, राष्ट्रप्रेमी आ समाज व मानवता केर घोर दुश्मन अनेकों कूरीति आ आडंबरक अंधकाररूपी गुलामी सँ एखनहुँ आजाद होयबाक संघर्ष मे निरन्तर लागल एक-एक व्यक्ति केँ हम प्रवीण केर तरफ सँ हार्दिक शुभकामना!!
मिथिलाक एकटा बहुत पैघ हिस्सा भारत मे अछि। जार्ज अब्राहम ग्रियर्सन केर भारतीय भाषिक सर्वेक्षण (Linguistic Survey of India) केर आधार पर मैथिलीभाषी क्षेत्र बिहार केर कुल २४ जिला आ झारखंड के कुल ६ जिला केर आधार पर मिथिलाक विशाल भूभाग भारत मे अछि। तहिना नेपाल केर गंडक सँ कोसी बीच केर मस्तक भाग ‘मिथिला’ थिक। ‘तीरभुक्ति’ केर परिभाषा अनुसार गंडक, कोसी आ दक्षिण मे गंगा – तीन नदीक बीचक भूभाग जेकरा ‘तिरहुत’ सेहो कहल जाइछ से दुइ संप्रभुतासम्पन्न राष्ट्र भारत आ नेपाल केर बीच मित्रताक अकाट्य सेतु थिक, बेटी आ रोटीक सम्बन्ध केर आधारशिला आ दुइ राष्ट्रक विशिष्ट सम्बन्धक ऐतिहासिक, सांस्कृतिक, भाषिक, धार्मिक आ नागरिक-नागरिक (जनस्तरीय सम्बन्ध) केर पृष्ठपोषक थिक ‘मिथिला’।
एहि विशिष्ट भूभाग केर कतेको रास विशेष पक्ष सब अछि – लेकिन ताहि सब मे एकमात्र सर्वोत्कृष्ट पक्ष ‘विद्यार्जन’ थिक। विद्वान् केँ सर्वतंत्र-स्वतंत्र कहबाक अति विशिष्ट परम्परा एहि धरातल मे भेटैछ। जेना वाचस्पति, विद्यापति, भामती, भारती, मंडन, उदयनाचार्य, आदि केँ ‘सर्वतंत्र-स्वतंत्र’ कहल जेबाक दृष्टान्त यत्र-तत्र देखैत छी। आइयो धरि एहि भूभागक एकमात्र शस्त्र यैह विद्याभ्यास सँ प्राप्त ‘शास्त्र’ केँ देखैत छी।
हालांकि आइ एहि भूभागक लोक आर्थिक रूप सँ विपन्न आ दोसरक गुलामी लेल बाध्य अछि, प्रत्येक वर्ष बाढिक विभीषिका, सुखाड़क दंश, कमजोर औद्योगिक विकास व बेरोजगारी-बेकारीक समस्या सँ जुझैत – राज्य द्वारा उपेक्षित मजदूर सप्लायर जोन मात्र थिक; ऊपर सँ दहेज प्रथा जेहेन आडम्बरी भौतिकतावादी आ प्रदर्शनकारी परम्पराक भारी बोझ उघैत समाज, जातीय आधार पर सत्ताभोगी राजनीतिक अगुआ के चाँगूर मे जकड़ल विखन्डित बिखरल समाज, लैंगिक विभेद, छुआछुत, वर्ग-विभेद, वर्ण-विभेद, आदि अनेकन समस्या मे जकड़ल समाज…. मिथिलाक पूर्वकालिक सम्पन्नता आ बेजोड़ आध्यात्मिक इतिहास कहीं कोरा काव्य-कल्पना या श्रुत-मिथक त नहि रहल – एहि तरहक भ्रमपूर्ण आभास मे फँसल अछि ‘मैथिल’ पहिचानधारी लोक। एहेन समाज लेल स्वतंत्रता क्रूर मजाक त नहि? सवाल उठैछ मोन मे बेर-बेर।
तखन स्थिति मे तेजी सँ सुधार आबि रहल अछि। स्त्रीगण खड्ग उठा लेली, जिम्मेदारीक संग ओ लोकनि पर्दा सँ बाहर, आंगन सँ बाहर निकलि पतिक संग कंधा-मे-कंधा जोड़ि खेत, खरिहान सँ संसारक सब मैदान धरि अपन उचित सहभागिता दय रहली अछि। आर्थिक विपन्नता सँ संघर्ष लेल मैथिल समाज प्रवासी भले बनि गेल, पलायन करय लेल बाध्य बनि गेल, लेकिन जे जतय अछि से अपन भाषा, संस्कृति आ अस्मिता केँ संरक्षण, संवर्धन आ प्रवर्धन मे बढि रहल अछि। अफसोस, जातीय सौहार्द्रता सहित के मैथिल समाज प्रवासहु केर क्षेत्र मे बनि सकितय से क्षुद्र राजनीतिक करणी केर कारण नहि बनि सकल अछि। तथापि, अगुआ अगड़ा वर्ग जातीय समरसता लेल बाँहि बिछाकय कतहु मिथिला भवन बना रहला अछि, कतहु मन्दिर निर्माण करा रहला अछि, कतहु कोओपरेटिव चला रहला अछि… से सभक लेल खुजल अछि। तथापि, मूल बिहार या मूल मधेश मे जाति-पाति मे विभाजनक राजनीति सँ बनल आपसी दूरी केँ पाटबाक लेल सर्वजातीय अगुआ केँ एकठाम बैसबाक वातावरण एखन धरि नहि देखि सकब हमरा सभक दुर्भाग्य थिक, ई दुर्भाग्ये टा थिक।
आब त भाषा आ बोली केर नाम पर सेहो ई अराजक राजनीतिकर्मी झगड़ा लगेबाक काज आरम्भ कय देलक। उच्च महात्वाकांक्षा आ सत्तालोलुपता मे ई क्षुद्र राजनीति करयवला नव सामन्ती द्वारा समाज केँ पहिने जाति आ धर्म केर आधार पर तोड़ल गेल, आर आब भाषा-बोली बीच केर अन्तर पर जेहो बचल-खुचल सौहार्द्रता आ आपसी नेह अछि अहु पर ओकर गिद्धदृष्टि पड़ि गेल छैक। मैथिली लगभग १०० वर्ष केर संघर्ष कय केँ भारत मे हिन्दीक बोली वला टैग हंटबैत भारतीय गणराज्यक संविधानक आठम् अनुसूची मे सम्मानजनक स्थान प्राप्त कयलक।
आब नेपाल मे २०७२ वि.सं. साल मे नया संविधान बनलाक उपरान्त एहि ठामक संविधानवेत्ताक एकटा पेंच जे कोनो प्रदेश अपन राजकाजक भाषा नेपाली के अलावा दोसरो भाषा राखि सकैत अछि, धरि ओहि भाषाक प्रयोगकर्ताक संख्या जनगणनाक तथ्यांक सँ समुचित होबक चाही। बस, आब कि भेलैक जे एहि पेंच के कारण मधेशक राजनीतिकर्ताक हाथक लोलका (सम्पर्कभाषा हिन्दी) छीनि लेलक, त ओ सब आब लागि गेल मैथिलीक समृद्ध गाछ जे २०६८ के जनगणना सँ अपन मजबूत तथ्यांक सिद्ध कय चुकल अछि ताहि गाछ केँ हिलेनाय शुरू कय देलक अछि।
काल्हि धरि अन्य पिछड़ा वर्ग (ओबीसी) लेल आवाज उठेनिहारक दोकान बन्द भऽ गेलैक त ओकरा सब केँ लगा देलक भाषाक दोकानदारी करय लेल, सरकारी भत्ता खुआ-खुआ गाम-गाम घुमा-घुमा जाति-पाति केर नाम पर मैथिली केँ विखंडित करबाक कुत्सित कार्य करब शुरू कय देलक नेपालक मधेश मे। मधेशहु केर समग्रता आ झापा सँ महेन्द्रनगर धरिक ऐक्यता केँ जोगाबय मे असफल ई कथित मधेशवादी राजनीतिकर्मी आब ‘भाषा वैज्ञानिक’ बनिकय मैथिलीक वर्चस्व केँ समाप्त करबाक कुचक्र करब आरम्भ कय देने अछि। ओकरा एकर विभत्स परिणाम सँ कोनो लेना-देना नहि छैक, धरि ओ अपन क्षुद्र स्वार्थक पूर्ति हेतु अपन कौचर्य करय सँ बाज नहि आबि रहल अछि। आम जनमानस मे भ्रम केर सृजन करब ओकर काज थिकैक। बाँटू आ राज करू! एहेन स्वतंत्रता सँ प्रगतिशील समाजक निर्माण कथमपि संभव होयत?
भारत मे नव राष्ट्रीय शिक्षा नीति (NEP-2020) द्वारा त्रिभाषा शिक्षा पद्धति मे मातृभाषा केर प्रथम बुनियाद पर सुदृढ़ आ दक्ष, शिक्षित, विज्ञ जनशक्ति तैयार करबाक सिफारिश भेल अछि। लेकिन हाय रे बिहार केर राज्यनीति! ओतय विद्यालयक प्रधानाध्यापक सँ रायशुमारी कयल जा रहल अछि जे कहू अहाँ केँ कि चाही, कोन भाषा, कोन बोली, कथी! अरे! जखन राज्य केर शिक्षा विभाग द्वारा, केन्द्र केर शिक्षा विभाग द्वारा जनगणनाक तथ्यांकक आधार पर आगू बढबाक मूलभूत सिद्धान्त अछिये, तखन फेर चक्कर-चाइल मे मैथिली व अन्य मातृभाषा केँ ओझरायब, पता नहि ई कोन स्वतंत्रताक पृष्ठपोषण करत। एहि सब कतिपय कारण सँ स्वतंत्रताक प्राप्तिक ७५ वर्ष केँ नाम भले अमृत महोत्सव राखि ली हम सब, भले अमृतपानक आभास भारतक अन्य भूभाग केँ भेल हो, लेकिन हम मिथिलावासी सच मे गरल विषपान केर अवस्था मे होयबाक आभास कय रहल छी।
मुदा घबराउ नहि। हमरा सभक आध्यात्मिक नींब एतेक मजबूत अछि – बाबा-पुरखा स्वयंसेवा सँ स्वसंरक्षणक सिद्धान्त सिखाकय गेल छथि, बस गम्भीरतापूर्वक विद्याध्ययन आ विवेकशीलता सँ विकास केर कार्य मे लागल रहू। सृजनशीलता हमरा सभक मौलिक श्रृंगार थिक। राज्य पोखरि-इनार नहि खुनबय, हम सब अपन-अपन श्रमदान दय अपन सरोकार व हित केर सारा कार्य पूरा कय लेल करी। बस, यैह सनातन सिद्धान्त आइयो हमरा सभक सम्बल अछि। सदिखन समर्पण भाव सँ ‘स्वतंत्रता’ केर रक्षा करैत रहू। प्रणाम!!


text:
Wednesday, 27 May 2020
मिथिला न्यूज
बिलट पासवान “विहंगम”
श्री बिलट पासवान “विहंगम” जीक जन्म मधुबनी जिलाक एकहत्था ग्राममे १९४० ई. मे भेलन्हि। छात्रावस्थासँ राजनीति एवं साहित्य दुनूमे अभिरुचि रहलन्हि...
-
मिथिला न्यूज मे अहांक स्वागत अछि.
-
दिल्ली के प्रेस क्लब ऑफ इंडिया मे शनि दिन, 12 नवम्बर के मिथिला महोत्सव-6 आ मैथिली साहित्य महोत्सव-3 के आयोजन भेल। मैथिल पत्रकर ग्रुप द्वारा ...
-
श्री बिलट पासवान “विहंगम” जीक जन्म मधुबनी जिलाक एकहत्था ग्राममे १९४० ई. मे भेलन्हि। छात्रावस्थासँ राजनीति एवं साहित्य दुनूमे अभिरुचि रहलन्हि...


text:
एलसीडी स्क्रीन सेहो लागल अछि, जेहि सं प्रिंट, फोटो कॉपी या स्कैन करनाय काफी आसान भs जाएत अछि।
एहि प्रिंटर में इंक के टैंक प्रिंटर सं बाहर होए के कारण इंकक लेवल देखैत रहनाय एकदम सं आसान अछि। एहिमे कॉर्टिरेज लगाबय आ फेर भरवाबय के झंझट सेहो नञि अछि। कॉर्टिरेज वाला प्रिंटर मे बेसि दिन पड़ल रहला पर इंक के सूखय के डर लगल रहैत अछि, जखन कि इंक टैंक प्रिंटर मे ऐहन नञि अछि। एहि कारणे इंक टैंक प्रिंटर मे खर्च कम पड़ैत अछि।
एप्सन एल 485 एकटा ऑल इन वन प्रिंटर अछि। एहि कारणे अहां एहि सं प्रिंट लेबय के संग स्कैन आ फोटो कॉपी सेहो कs सकैत छी। एप्सन आईप्रिंट, एयरप्रिंट आओर गूगल क्लाउड प्रिंट के संग, वाई-फाई आओर वाई-फाई डायरेक्ट सं सीधा प्रिंट लs सकैत छी। एतबे नहि एहि प्रिंटर मे अहां कतहुं सं इ-मेल सं सेहो प्रिंट लs सकैत छी। एहि प्रिंटर के एकटा पैघ खुबी एहि मे एसडी कार्ड लगा कs बिना कंप्यूटर ऑन करने प्रिंट लेबय के सुविधा सेहो अछि।
एहि एप्सन एल 485 प्रिंटर केर आगा दिस एकटा1.44 इंच केर एलसीडी स्क्रीन लागल अछि। ई एकदम सं एकटा छोटका फोन जकां अछि। एहि एलसीडी स्क्रीन सं प्रिंट, फोटो कॉपी आ स्कैन केर ऑप्शन चुननाय काफी आसान भs जाएत अछि। एहि स्क्रीन सं अहां प्रिंटर के सेटअप के संग फर्मवेयर अपडेट, नोजल चेक, हेड क्लिनिंग, हेड अलाइनमेंट सेहो कs सकैत छी।
एहि मे अहां काफी तेजी सं नीक क्वालिटी के प्रिंट लs सकैत छी। एहि मे ब्लैक प्रिंट 10 पेज आओर कलर प्रिंट 5 पेज प्रति मिनट के हिसाब सं निकलैत अछि। प्रिंट के संग एकर स्कैन आओर फोटो कॉपी केर क्वालिटी सेहो नीक अछि।
एहि Epson L485 में प्रिंट, स्कैन आओर फोटो कॉपी करनाए सेहो काफी सस्ता पड़ैत अछि। एक बेर एकर इंक टैंक फुल कs दिऔ तं अहां हाई क्वालिटी वाला कलर 7500 पेज आओर 4500 ब्लैक एंड व्हाइट पेज प्रिंट कs सकय छी। एहि में इंक भरनाए सेहो काफी आसान अछि। अगर अहां अपन घर या छोट-मोट ऑफिस लेल प्रिंटर लेबय चाहय छी तखन ई नीक ऑप्शन अछि। 16 हजार टका मे ई अहां लेल वैल्यू फॉर मनी अछि।


text:
ममता क एहि कदम स रेलवे क माली हालत एक बेर फेर बिगड़बाक जबरदस्त खतरा अछि
यदि आरक्षित राशि डीआरएफ मे देल जाएत त ममता लाभांश देबाक स्थिति मे सेहो नहि रहती
ऑपरेटिंग रेशियो बढि़कए 94.7 प्रतिशत भ गेल
नई दिल्ली। रेलवे बजट 2010-11 मे रेलवे क ओहि एकाउंटिंग प्रणाली क प्रयोग कैल गेल अछि, जेकरा लेल ममता श्वेतपत्र मे पूर्व रेलमंत्री लालू प्रसाद क आलोचना केने छलीह। एकर अलावा एहि रेल बजट मे तमाम गप कए नुका लेल गेल अछि। उदाहरण क लेल सरप्लस कए बहुत कम देखाउल गेल अछि आ ओकर धन लोकलुभावन परियोजना दिस मोडि़ देल गेल अछि। रेलवे क बहीखाता कए खंगालबा पर ओकरा लग 951 करोड़ सरप्लस राशि बचि रहल अछि। एकर बावजूद वित्त वर्ष 2010-11 क प्रस्ताव मे 41 हजार 426 करोड़ क निवेश योजना क प्रावधान अछि। एहि मे स मात्र 15 हजार करोड़ वित्त मंत्रालय स बजटीय सहायता क रूप मे भेटत। करीब तीन हजार करोड़ रेलवे वित्त निगम जुटाउत। बाकी टका क इंतजाम रेलवे कए करबाक अछि। इ कतए स आउत? इ सरप्लस स आउत। कियाकि किछु माह पहिने रेलवे क श्वेतपत्र मे 2007-08 क बाद 13 हजार 481 करोड़ टका क शुद्ध सरप्लस देखाउल गेल छल। इ सरप्लस छठम वेतन आयोग, पेंशन निधि आ मूल्यह्रास आरक्षित निधि क लेल कैल गेल योगदान क बाद छल। जखकि 2009-10 मे एहि सबटा कटौती क बाद मात्र 951 करोड़ क सरप्लस देखाउल गेल अछि। ओतहि, अगिला वित्त वर्ष क लेल 3 हजार 173 करोड़ सरप्लस क अनुमान लगाउल गेल अछि। एहि स इ साफ भ जाइत अछि जे रेलवे क लग मे परियोजना क लेल अतिरिक्त धन 2007-08 क सरप्लस स निकालल जाएत आ एहि कारण स बाद क वर्ष मे सेहो सरप्लस कए कम देखाउल गेल अछि।
इस विषय मे पूर्व रेलमंत्री लालू प्रसाद क कहब अछि, ‘ममता हमरा पर आरोप लगेलथि, मुदा अपने गड़बड़ केलथि अछि। हम 11 हजार 72 करोड़ कैपिटल फंड मे देने रही। जखनकि एहि बेर एहि मद मे कोनो राशि नहि देल गेल अछि। ममता छठम वेतन आयोग क नाम पर 55 हजार करोड़ क समायोजन देखेलथि अछि। जखनकि वास्तव मे एहि मद मे केवल 41 हजार करोड़ क देनदारी बनैत अछि। बाकी टका कतए गेल?Ó एतबे नहि, ममता मूल्यह्रास आरक्षित निधि क लेल मात्र 4 हजार 500 करोड़ क प्रावधान केलथि अछि। जखनकि लालू क समय मे एहि मद मे 9 हजार करोड़ देल गेल छल। एहि तरह स पूरा 4 हजार 500 करोड़ क बचत ममता एहि ठाम करि लेलथि अछि। एहि स रेलवे क पुरान संपत्ति क नवीकरण क काज प्रभावित होएत, मुदा नव परियोजना क लेल टका बचि गेल अछि। लालू क अनुसार यदि इ राशि डीआरएफ मे देल जाएत त ममता लाभांश देबाक स्थिति मे सेहो नहि रहती। ममता अपन लोकलुभावन परियोजना क लेल विभिन्न तरीका स जे टका बचेलथि अछि ओकर बजट मे कतहू जिक्र तक नहि कैल गेल। ममता क एहि कदम स रेलवे क माली हालत एक बेर फेर बिगड़बाक जबरदस्त खतरा अछि। एकर संकेत ऑपरेटिंग रेशियो स भेट रहल अछि है, जे बढि़कए 94.7 प्रतिशत भ गेल अछि। मुदा रेल बजट मे एकर जिक्र करबाक ममता हिम्मत नहि जुटा सकलथि।


text:
लघुकथा
– रूबी झा
दहेज के कारण मिथिला में बहुतो घर तबाह भेल, ताहि तबाह भेल एकटा घरक कहानी हमर जुबानी सुनैय जाय जाउ। आय सँ करीब तीस-बत्तीस साल पैहने और ज्यादा मिथिला के वरक दाम किछु बेसी बढल रहैन। ताहि कारण कतेको वर केर चोरा क जबरदस्ती विवाह सेहो करायल गेल। भले ही ओकर परिणाम जे भी भेल हुये, लेकिन एहि तरहक कतेको विवाह ताहि समय मे भेल छलय। कतेक ठाम समझौता बुझोता भ क मामला सलटीया गेल, कतेक ठान नहियो सलटीयैल, वर केर बाप अपन बेटा केँ दोहरा क सेहो विवाह करा देलाह। संगीता विवाह लायक भ गेल छलैथि, घर में पाय के कुनू खास आमदनी नहि रहनि। पिताजी दस साल पहिनहे गुजरि गेल रहथिन्ह। भाय दुनू कालेज में पढैत रहथिन्ह। माय संगीता केर विवाह के लय केँ बहुत चिंतित रहैय छलखिन्ह जे बिना दहेजे बेटीक विवाह केना होयत आ दहेज कतय सँ आनब? दुनू भाय माय केर चिंता देखि एकटा उपाय निकाललनि। किछु दोस्त केर संगे मिलिकय एकटा वर केँ चोरा कय लय अनलाह।
आ चोरेलहा वर केर संगे अपन बहिन केर विवाह करा देला। विवाह तऽ भऽ गेल, लेकिन जहन वरक माय-बाप केँ पता चललैन तँ गामक पाँच गोटेक संगे आबि अपन बेटा केँ बंधन सँ मुक्त करा लय कय चलि गेलाह। वर जे विवाह केर सात दिन बाद गेलाह से कहियो घुरि नहि एलाह। नहिये संगीता केँ सासूरक एकोटा पंक्षी तक कहियो आयल। आय पंचमी पावैन अछि, पन्द्रह दिन बाद मधुश्रावणी पावैन होयत। पन्द्रह दिन तक पवनैतिन सासूरे केर अन्न खाय छथि आ सासूर केर नुवा पहिरि पावैन पूजैय छथि आ फूल लोढैय छथि। संगीता कि फूल लोढती आ पावैन पूजती? हुनका सासूर सँ त एकटा कागो नहि आयल। आय तँ पूरा परिवार बड दुःखी छथि, आर संगीता आ हुनक माय हबोढकार भऽ कानि रहल छथि। कतेको बेर मनौती करय संगीताक भाय सब हुनकर सासूर गेबो केलाह। लेकिन बात-कथा कहि वरक माय-बाप भगा देथिन। पाठक सब बतबैय जाय-जाउ जे एहि मे दोषी के छथि? ई मैथिल समाज, संगीता केर परिवार या हुनक सास ससूर या संगीता स्वयं जे धिया भऽ जन्म लेलीह एहि धरा पर जाहि ठाम कहियो सियाजी अवतरित भेल रहैथि?


text:
संस्मरण
– प्रवीण नारायण चौधरी
१७ नवम्बर २०१९. मैथिली जिन्दाबाद!!
हालहि मैथिली लिटरेचर फेस्टिवल २०१९ जे ८ सँ १० नवम्बर २०१९ केँ साहित्य अकादमी सभागार मे सम्पन्न भेल ताहि मे भाग लेल। कार्यक्रम ओरेलाक बाद विमलजी मिश्र भाइ संग १० नवम्बर राति माछ-भात केर भोजन करबाक निर्णय भेल। मंडी हाउस मेट्रो स्टेशन सँ मयुर विहार लेल टिकट कटाओल। पुनः १-२ स्टेशनक बाद पिंक-ब्लू-येलो कोन-कोन लाइन नाम छल से याद नहि अछि से बदलैत विमलजी भाइ केर अगुवाई मे मयुर विहार स्टेशन पहुँचलहुँ। ओतय सँ फेर अपनहि मिथिलाक सैकड़ों रिक्शावाला सब देखबैत विमलजी भाइ एकटा रिक्शा मे संगे बैसि जेबाक इशारा कयलनि। रस्ता मे रिक्शावाला युवा दिश संकेत करैत विमलजी भाइ कहला जे ई सब बच्चा अपनहि मिथिलाक थिक। रिक्शावाला सँ ओकर गामक नाम पूछल। ओ कहलक समस्तीपुर जिला घर थिक। फेर सब कियो बात करिते-करिते “माछ-भात” नामक प्रतिष्ठान पर पहुँचि गेलहुँ।
ओतय पहुँचिते सोझाँ देखेला प्रिय अखिलेश मिश्र भाइ। प्रणाम-पाती केलाक बाद सब कियो राउन्ड टेबिल पर बैसि गेलहुँ आर आब विमलजी भाइ द्वारा माछ-भात व्यवसायिक प्रतिष्ठान स्वयं अखिलेश भाइ द्वारा स्थापित कयल गेल अछि से सब सविस्तार परिचय देलनि। लगले हाथ अखिलेश भाइ केँ बधाई ज्ञापित कयल। संगहि ओ हालहि अखिल भारतीय मिथिला संघक उपाध्यक्ष समान गरिमामयी पद पर सेहो चुनायल गेल रहथि तेकरो बक्यौता बधाई हुनका देल आर कहल जे देशक एक अत्यन्त प्रतिष्ठित मैथिली-मिथिलाक संस्था मे एतेक उच्च पद पर अहाँक पहुँचब सम्पूर्ण मिथिलावासी लेल एकटा सार्थक-सकारात्मक सन्देश अछि। अहाँक सक्रियता सँ निश्चित नव-नव उपलब्धि हासिल होयत। ओतहि लालगंज (लोहना) निवासी प्रोफेसर साहेब व हुनक धर्मपत्नी सँ सेहो भेंट-परिचय सब भेल। अखिलेश भाइ आ प्रोफेसर साहेब मिलिकय ई “माछ-भात” प्रतिष्ठान संचालन करैत छथि।
कनियेकाल मे माछक विभिन्न वेरायटी स्वाद लेबाक वास्ते सोझाँ थारी मे परोसल भेटल। खाय-पिबय के मामिला मे बड़ा आगू रहयवला लोक, तरातरी माछ आ चटनीक स्वाद लेनाय शुरू कय देल। ७ नवम्बर सँ १० नवम्बर धरिक बाहरी खाना खाइत अकच्छ मोन ओहि “माछ-भात” केर मैथिल स्वाद मे तेना हेरा गेलहुँ जे कि कहू! एखन त तरल भेटल छल, कनीकाल मे झोरायल माछ सेहो आबि गेल। झोर एहेन जे सुरकय लगलहुँ। माछक तैयारी मे तरय सँ लय झोराबय धरि बहुत रास ईलम काज करैत छैक। से अखिलेश भाइ सँ पूछि बैसलहुँ जे ई बनेनिहार के छथि… ओहो! बनेनिहार सँ लैत एक-एक सेवादार तक अपन मिथिलहि सँ छथि ई जनतब भाइ देलनि, मोन आर तिरपित भऽ गेल। माछक झोर मे सब स्वाद विलक्षण आ मनभावन लागि रहल छल। ६ पीस तरल पहिने चट्ट कय गेल रही, एक बाटी माछ झोरक संग सेहो साफ कय देल।
आइ हम अतिथि रही, ग्राहक नहि। अखिलेश भाइ इशारा टा करथिन आ कि दोसर बाटी फेर हाजिर भऽ जाय। कि कहू! ३ बाटी झोरायल माछ खा लेलहुँ। तखन विमलजी भाइ कहैत छथि जे आब “माछ-भात” लाबह – यानि जे आब भात संग माछ जे खेबाक परम्परा अछि अपन मिथिला मे से शुरू करह। जोरदार ठहाका लगेलहुँ सब कियो, यौ जी! पेट छी कि बखारि… आब कतेक भरबय! लगभग २ घंटा समाप्त भऽ गेल छल खाइते आ गपियाइते। संग मे मैथिली फिल्मक निर्देशक भाइ मनोज श्रीपति सेहो रहथि। हम तीनू गोटे मैथिली लिटरेचर फेस्टिवल सँ सीधे मयुर विहार “माछ-भात” प्रतिष्ठान पहुँचल रही। ‘अलाइ-बकच’ भीड़ सँ मुक्त तीनू गोटे “माछ-भात” पर टूटि पड़ल रही। सब सँ पैघ पेटू त हमहीं सिद्ध भेलहुँ, कारण ४ दिनक पियासल मन केँ मिथिलावला “माछ-भात” जे भेटि गेल छल। मुदा आब भातक संग आरो माछ खेबाक जगह पेट मे नहि छल। तथापि “माछ-भात” केर कोरम पूरा करबाक लेल विमलजी भाइ जबरदस्ती २ चम्मच भात सेहो माछहि वला बाटी मे दय विध पूरेबाक लेल कहैत ओकरो साफ कय देल। आनन्द-आनन्द भऽ गेल। माछ-भातक संग भरि पेट बातचीत! अखिलेश भाइ द्वारा मयुर विहार जेहेन टौप इलाका मे एतेक नीक व्यवसायिक प्रतिष्ठान, एकर खोलबाक खिस्सा आ आगाँक योजना सब सुनि मंत्रमुग्ध छलहुँ।
बहुत गर्व भेल जे अपन मिथिलाक उच्च-विकसित मस्तिष्क वला कइएक हस्ती आइ भारतक राजधानी मे एक सँ बढिकय एक प्रतिष्ठान संचालन करैत छथि। अखिलेश भाइ पेशा सँ एकटा आडिटर छथि। नौकरी सेहो करैत छथि। मुदा ई नौकरी केर अतिरिक्त कम सँ कम दर्जनों प्रतिष्ठानक खाता अंकेक्षण अपन स्वतंत्र फर्म द्वारा सेहो करैत छथि। कम सँ कम ३-४ टा औफिस अलग-अलग स्थान पर खोलने छथि। दर्जनों असिस्टेन्ट केँ रोजगार उपलब्ध करौने छथि। अपन कार्यालय मे मैथिली-मिथिलाक सेवा कयनिहार कलाकार आदि केँ सेहो संरक्षण दैत छथि। मैथिली लिटरेचर फेस्टिवल हो आ कि आन कोनो कार्यक्रम – अपन योगदान बढि-चढिकय करैत छथि। एहेन-एहेन सपूत सँ मिथिला आ मैथिलीक चौजुगी जिन्दाबाद होइत रहत से आत्मविश्वास आर बलवान बनल। ईश्वर सदिखन हिनका व समस्त सहयोगीजन केँ एहिना जयजयकार कएने रहथि।
माछ-भात सँ अहाँ सेहो सेवा लय सकैत छी
एहि प्रतिष्ठान मे अगबे काउन्टर सेल टा नहि कयल जाइछ बल्कि कोनो प्रकारक पार्टी अथवा भोजादिक लेल आर्डर पर होम डिलीवरी एवं कैटरिंग केर सेहो इन्तजाम कयल जाइछ। पूर्ण विश्वासक संग उच्च गुणस्तरीय “माछ-भात” आर होम-डिलीवरी सेवाक लाभ सब कियो जरूर उठाबी। सम्पर्क फोन देखेबाक हिसाबे फोटो खिंचौने रही, से देख लेब। सभक लेल शुभकामना!!


text:
संजय मिश्रा, मुजफ्फरपुर। अगस्त ३१, २०१५. मैथिली जिन्दाबाद!!
मधुबनी केर मिथिला समागम मे हम काल्हि पहुँचल रही जाही मे लगभग १८ से २० टा समाजीक संस्था केर प्रतिनिधि सेहो छलाह, आ दुइ टा राजनीतिक पार्टी केर प्रतिनिधि लोकनि सेहो उपस्थित छलाह।
बहुत रास बात सब आपसी चर्चाक मार्फत भेल। लेकिन कहबी कोनो गलत नहि छैक, मजाक नहि बुझू मैथिल केँ एक मंच पर अननाय, समझा लेनाय। एकटा अभियानीक रूप मे हमहु आइ काल्हि थुथुर भऽ गेल छी तैँ हमहु सब गोटा केँ बिना हरदी चुना बजेने नहि छोड़लियनि।
मैथिल मंथन करैत-करैत हम ई कहलियैन जे मैथिल आ मिथिला आंदोलन दिशाहीन भऽ चलि रहल अछि। अपने सब जँ सब मैथिल संस्था केर एक्के टा लक्ष्य अछि जे मिथिला राज्य बनबाक चाही आर मिथिलाक विकास हेबाक चाही तऽ रास्ता अलग-अलग कियैक। यैह बात मोट मे सब वक्ता अपन भावना मे प्रस्तुत केने छलाह। आपस मे बात केँ मनन केला आ बुझला।
मिथिला समागम केर उपलब्धि ई निकलल जे “२०१५ केर विधानसभा चुनाव मे अखिल भारतीय मिथिला पार्टी आ श्री धनाकर ठाकुर जी केर आदर्श मिथिला पार्टी तत्काल गठबंधन कय सकल आ सब सहभागी समाजिक संस्था एहि दुनू पार्टी केर गठबंधन द्वारा उतारल गेल उम्मीदवार केँ तन, मन आ धन सँ सहयोग करता एहि बातक सहमति बनल।
एहि सहमति पत्र पर सब कियो हस्ताक्षर केलनि आ एहि लेल उचित समय पर वरिष्ठ मैथिली साहित्यकार, गीतकार आ अभियानी – मिथिला चिन्तक श्री उमा कान्त झा बक्सी एहि समागम केर आयोजन कैलनि, सब गोटा केँ एकठाम बैसबाक लेल प्रेरित केलनि आ निरंतर अपन प्रयास सँ आगुओ एहि तरहक एकजुटता अनैत रहबाक वचनबद्धता प्रकट केलनि। एह एहि सकारात्मक डेग लेल तहे दिल सँ धन्यवाद दैत छियनि।


text:
सन्दर्भ: मैथिल पहिचान केर नेपाल तथा भारत मे स्थापित होएबाक विषय पर विचार-मंथन!
राज्य केर लड़ाई राजनीतिक छैक, एहि मे कत्तहु दुइ मत नहि। लेकिन राज्य बिना सीमाक बनाकय राखबाक लेल साधारण सूत्र छैक – शिक्षा, संस्कार, संस्कृति, सभ्यता, समाजिकता, सौहार्द्रता, सुदृढता, सुन्दरता, सक्रियता आ सहजता – एहि १० टा ‘स’ सँ हम मैथिल स्वयंसेवा आ स्वसंरक्षण केर ताकत सँ लैस रहि आयल छी आ सनातनजिवी सुसंस्कृत मैथिल समाज केर रूप मे सुपरिचित छी। आइ मिथिला संवैधानिक स्वरूप मे सच मे नहि अछि, एकर तकलीफ गोटेक सजग सजीव जनता केँ जरुर अछि। मुदा आरोप अछि जे सजग सजीवक संख्या नगण्य अछि आ जनमानस मे एहि पहिचान प्रति कोनो खास लगाव वा चाव अछिये नहि। सचमुच, जाति-धर्म आदिक सौहार्द्र स्थल मिथिला आइ तऽ जाति-धर्मक नाम पर विखंडित समाजक जमावड़ा छी। तखन, आत्मनिरीक्षण कएला सँ पहिने अपन संस्कारक सुधार जरुरी अछि, समाजक सुधार जरुरी अछि, सभ्यताक हेराइत आ अंत होइत सौन्दर्यक रक्षा जरुरी अछि। एहि दिशा मे सेहो सोशियल ईन्जिनियरिंग केर सूत्रक प्रयोग करबाक परम जरुरत अछि।
देश-विदेश सब ठाम हमरा सबहक अलगे पहिचान अछि, यदि अहाँ एहि पहिचान सँ विलगैत छी आ तेकर बाद कोनो तरहक हीनताबोधक शिकार होइत छी तऽ एहि लेल अहाँ मैथिली आ मिथिला केँ दोषी नहि मानि अपन पथभटकाव केँ खुलस्त रूप मे दोषी मानि सकैत छी। हमरा लोकनिक गाम-घर – खेत-खरिहान – बाग-बगीचा – नदी-तालाब आ समस्त प्राकृतिक स्रोत सीमित अछि लेकिन एतेक सुन्दर ढंग सँ फलदायी अछि जेकर अनुमान कि अनुभूति एक-एक मैथिल जन केर हृदय मे बसैत अछि। घर-घर मे कुलदेवताक पूजन-स्मरण हमरा सबहक मूल आध्यात्मिक बल कहि सकैत छी, भले एहि सँ दूर भऽ के अभगदशाक शिकार नहि भेल, आ किऐक नहि होयत। अत: हम अपन संस्कार केर पोषक बनी आ संसार केर कल्याण जहिना करैत आयल छी, तहिना आगुओ एहि लेल प्रतिबद्ध रही।
हम एकरा सौभाग्य मानैत छी जे वर्तमान सोशियल मिडियाक खूल्ला मैदान उपलब्ध भेला सँ, इलेक्ट्रानिक मिडिया पर मैथिलजनक बाहुल्यता सँ लोक मे पुनर्मूल्यांकन होयब शुरु भऽ गेल अछि। ई दौर एखन पहिल पाँच वर्ष केर अन्तिम उत्कर्ष विन्दु पर अछि। हम एकरा जागृतिक अधगेंर मानैत छी। आइ ‘मैथिल’ पहिचान प्रत्येक मिथिलावासीक थीक ई बात मोटामोटी तय भऽ गेल बुझाइत अछि, सेहो मात्र ई-यूजर्स लेल। एखन ९०% जनता जे सामान्य जनजीवनक आदी अछि तेकरा नजरि मे ‘मैथिल’ पहिचान केँ भान करेबाक चुनौतीपूर्ण कार्य बाकी अछि। शायद, सहिये कहल गेल अछि जे २०१५ केर विधानसभा चुनाव सँ बिहारक मिथिला मे आ संविधानक निर्णीत रूप पकड़बाक प्रक्रियाक संग नेपालक मिथिला मे हरेक मैथिलीभाषी केँ अपन मैथिलत्वक भान होयब शुरु भऽ जायत। आगाँ जे कोनो मोड़ आयत ताहि ठाम स्वराज्यक बात सेहो जन-गण-मन मे स्थापित होयत ई बस कल्पना टा करैत छी। आत्मविश्वास ई अछि जे सृजनशीलताक दौर एहि गति सँ बढैत रहल तऽ २०२० ई. धरि संविधान द्वारा ई पहिचान मान्यता पाबि जायत दुनू ठाम।
अस्तु!
हरि: हर:!!


text:
महाबलिपुरममे रहल स्मारकसभक समूह
महाबलिपुरममे रहल स्मारकसभक समूह एक धरोहर परिसर छी जे भारतक तमिलनाडु राज्यक कान्चीपुरम जिलाक बङ्गालक खाडीके कोरोमण्डल तटमे स्थित अछि । ई चेन्नईक बगलमे स्थित अछि । ई मन्दिर दक्षिण भारतक सब सँ प्राचीन मन्दिरमे मानल जाइत अछि जे आठम शताब्दी सँ अछि । ई मन्दिर द्रविड वास्तुकलाक उत्कृष्ट नमूना छी । लगभग ४० विहारक संगे एहिमे विश्वक सब सँ बड्का चट्टानक कलाकृति अछि । महाबलिपुरमके सन् १९८४ मे युनेस्कोक विश्व सम्पदा क्षेत्रमे स्थान भेटल छल ।[१] यतय पल्लव वंशीय कालमे रहल सम्पदासभ निम्न अछि: पञ्च रथमे धर्मराज रथ, अर्जुन रथ, भीम रथ, द्रौपदी रथ, नकुल सहदेव रथ, आ गणेश रथ सामिल अछि । विवध महाबलिपुरमक गुफा मन्दिरसभमे वराह गुफा मन्दिर, कृष्ण गुफा मन्दिर, महिषासुरमर्दिनी मण्डप, पञ्चपाण्डव गुफा मन्दिर अछि । संरचनात्मक मन्दिरसभमे शोर मन्दिर आ ओलककन्नेश्वर मन्दिर आ गङ्गाक अवतरण, विश्वक सब सँ बड्का खुला आकासमे रहल चट्टानक कलाकृति छी ।[१][२]
इतिहास[सम्पादन करी]
सन्दर्भ सामग्रीसभ[सम्पादन करी]
- ↑ १.० १.१ "Group of Monuments at Mahabalipuram", UNESCO.org, अन्तिम पहुँच २३ अक्टुबर २०१२।
- ↑ "Advisory body evaluation", UNESCO.org, अन्तिम पहुँच २३ अक्टुबर २०१२।


text:
पटना। बिहारक लेल एकटा नीक खबैर अछि, 600 करोड़ क लागत स देशक पहिल जुट पार्क बिहारक पूर्णिया जिलाक मरंग मे खुलि रहल अछि। एहि जुट पार्क मे सात टा इकाई लागत जे उत्तर-पूर्व बिहार मे कोसी क्षेत्रक दूर दराजक इलाकाक जुट यार्नक उत्पादन पर ध्यान देत।
एहि जुट पार्कक मुख्य काज उत्पादन कए बढ़ावा देनाय आ तैयार माल क भरि देश मे वितरण करबाक अछि। संगे कोसी बेल्टक किसानक जुट उत्पादन आ ओकर जुट मिल तक निर्यात कए सेहो ध्यान राखनाय अछि।
मरंग जुट पार्कक पहिल इकाई परिचालन अगिला तीन महिना म शुरू भए जायत जाहि मे बीस टन मैट्रिक प्रतिदिनक उत्पादन संगे उत्पादन सह प्रशिक्षण केंद्र रहत। पुन्रसार जुट पार्कक एकटा प्रतिनिधि सुनील चौधरी जी कहला जे एहि उत्पादन सह प्रशिक्षण केंद्रक लेल सयंत्र आ मशीन चीन स आयत करल गेल अछि।
पुनर्सार जुट पार्क आ बिहार सरकारक सयुंक्त प्रयास स ई जुट पार्कक निर्माण करत। एहि लेल बियाडा क तरफ स पूर्णिया औधोगिक क्षेत्र मे 45 एकड़ जमीन आवंटित करल गेल अछि। बियाडा क निदेशक भोगेन्द्र जी कहलक जे एहि जुट पार्कक लेल अखैन धैर 7.25 करोड़ टका खर्च भए गेल अछि आ 44.5 करोड़ टका एकर इन्फ्रास्ट्रक्चर आ विकाश मे लागत। एहि जुट मिल प्रत्यक्ष आ प्रत्यक्ष रूप स बीस हज़ार लोक कए रोजगार देत। एहि जुट पार्कक दू टा इकाई जुटक पैदावार आ उत्पादन पर ध्यान देत आ बांकि पाँच टा इकाई जुटक बनल समान, आ जुट हस्तशिल्पक बढ़ावा देत।


text:
ई छथि #वन्दना_कुमारी
#मिथिला_पेंटिंग के सिद्धहस्त कलाकार….
#विद्यापति_सेवा_संस्थान_दरभंगा द्वारा आयोजित #सैंतालिसम_मिथिला_विभूति_पर्व_समारोह में मंचासीन #बाबा_विद्यापति के लेल पाग हिनके द्वारा बनाओल आ सजाओल गेल छल।
#मिथिला_चित्रकला_प्रतियोगिता_2019 के अनुपम खोज छथि #वन्दना
हिनक समस्त परिवार #मिथिला_पेंटिंग सँ जुड़ल छथि आ हिनक परिवार में एक सँ बढ़ि एक कलाकार छथि। #सीता_देवी, #चानो_देवी के कला आ संस्कृति आगा बढ़ेनिहार हिनक सम्पूर्ण परिवार के अभिनन्दन…….
.
समस्त मैथिलजन सँ हिनकालेल आशीषक कामना अछि….
समस्त #मैथिल_मंच आ #विद्यापति_सेवा_संस्थान_दरभंगा_परिवार हिनक अभिनन्दन करैत हिनक उज्ज्वल भविष्य के कामना करैत अछि।
.
.
जय मिथिला
जय जय मैथिल
वन्दना कुमारी
ई छथि #वन्दना_कुमारी


text: नई दिल्ली। पेप्सी 2001 मे पंजाब क आलू किसान क संग ठेका पर खेती करबाक शुरुआत केने छल आ धीरे धीरे एकरा पश्चिम बंगाल, उत्तर प्रदेश, महाराष्ट्र्र, कर्नाटक आ गुजरात मे ल गेल। आइ कंपनी करीब 22,000 किसान स आलू, धान, ज्वार, टमाटर आ मिरचाई क खेती ठेका पर करा रह अछि। कंपनी ठेका पर खेती क एहि कार्यक्रम कए बिहार ल जेबाक योजना बनेलक अछि आ शीघ्र बिहार मे एहन खेती शुरू होएत। ओना देश मे ठेका पर खेती करबाक नीति नहि रहबाक बावजूद कंपनी कए एहि कार्यक्रम कए सफलता भेटल अछि। कंपनी क कहब अछि जे एहि कार्यक्रम क नियंत्रण क लेल कोनो नीति क जरूरत नहि अछि। पेप्सिको इंडिया क कार्यकारी निदेशक (कृषि आ बाहरी मामला) विवेक भारती कहब अछि, एकरा लेल कोनो नीति क जरूरत नहि होइत अछि। इ दूनू पक्ष क परस्पर भरोस पर निर्भर करैत अछि। आइ पश्चिम बंगाल क 6टा जिला क करीब 6,500 आलू किसान कंपनी लेल खेती करि रहल छथि आ थोक भाव मे गिरावट क बावजूद 6-8 टका प्रति किलोग्राम क हिसाब स फसल क कीमत ल रहल अछि। इ किसान खाद्य एवं पेय पदार्थ कंपनी पेप्सिको क लेल खेती स खुश छथि। आब बिहार क किसान कए सेहो पेप्सी क हाथ थामबाक मौका भेट सकैत अछि।


text:
बनारस, गौतम कुमार झा । जुलाई ७, २०१५. मैथिली जिन्दाबाद!!
आइ महासचिव भोगेन्द्र झा केर आवास पर मैथिल समाज बनारसक सम्मान सभा आ विचार गोष्ठी आयोजित भेल । एहि अवसर पर मुख्य अतिथि छलाह मैथिली सिनेमाकर्मी आ प्रसिद्ध मंच उद्घोषक किसलय कृष्ण । ई गोष्ठी किसलय जीक सम्मानमे राखल गेल छल । आचार्य दिनेश पाण्डेयक मंगलाचरण सँ आरम्भ गोष्ठीमे सर्वप्रथम महासचिव भोगेन्द्र झा आ देवेन्द्र कुमार ठाकुर (स्टेट बैंक अधिकारी) द्वारा दोपटा, माला आ प्रतीक चिन्ह सँ सम्मानित कयल गेलनि तकर बाद मैथिल समाजक अध्यक्ष अधिवक्ता निरसन कुमार झा स्वागत मन्तव्य रखलनि । पुन: समाजक बुजुर्ग सुधीर संग्रामी संस्थाक गतिविधि पर प्रकाश देलनि । अपन वक्तव्य रखैत युवा संस्कृतिकर्मी किसलय कृष्ण मैथिली संस्था सभक मध्य व्याप्त संवादहीनता केँ तोड़बा पर बल दैत कैक महत्वपूर्ण प्रसंग काशी आ मिथिला केँ जोड़ैत सुनेलनि आ सभके विभोर क देलनि ।
उपस्थित मीडियाः कर्मी सभक एक प्रश्नक उत्तरमे श्री किसलय कहलनि जे ई प्रधानमंत्री जीक संसदीय क्षेत्र थीक आ हुनका विश्वनाथ मंदिर परिसर स्थित मिथिलाक महान दार्शनिक मंडन मिश्रक प्रतिमा आ मकानक जीर्णोद्धार करबाक चाही । संगहि बीएचयू मे पुन: मैथिली विभाग स्थापना हेतु संस्था सँ पत्राचार करबाक आग्रह केलनि संगहि सभ तरहक रचनात्मक सहयोगक वचन सेहो देलनि । एहि अवसर पर बीएचयू केर भाषाविज्ञान विभागमे मैथिलीक फेलो पंकज कुमार, संजय झा फिल्मकर्मी नितेश भारद्वाज सहित कतेको वक्ता अपन विचार रखलनि । जलपान संग गोष्ठी केर समापन भेल ।


text:
नई दिल्ली। आखिरकार लालू प्रसाद क एकटा सपना ममता बनर्जी पूरा करबा लेल पहल शुरू करि देलथि अछि। नई दिल्ली कए पटना स तेज रफ्तार बुलेट ट्रेन स जोड़बाक संभावना क आकलन करबाक काज शुरू भ गेल। ब्रिटिश कंपनी मॉट मैकडोनाल्ड 993 किलोमीटर लंबा एहि रेलमार्ग क बारे मे रिपोर्ट तैयार करबाक काज शुरू करि देलक अछि। पिछला सप्ताह रेल मंत्रालय एहि कंपनी कए इ जिम्मेदारी सौंपने छल।
अगर योजना जमीन पर आएल त नई दिल्ली स चलिकए आगरा, लखनऊ, वाराणसी होइत बुलेट ट्रेन पटना पहुंचत आ ओहि रूट स वापस आउत।
रिपोर्ट मे बुलेट ट्रेन चलेबाक तकनीकी, आर्थिक आ व्यावहारिक पहलु क विस्तृत आकलन होएत। एहि रिपोर्ट कए तैयार करबा करीब 8.8 करोड़ व्यय होएत। कंपनी अपन रिपोर्ट 7 माह मे रेल मंत्रालय कए सौंप दैत। मौजूदा समय मे नई दिल्ली-पटना क बीच सबस तेज गति स राजधानी एक्सप्रेस चलैत अछि, जे 12 घंटा स बेसी समय लैत अछि। बुलेट ट्रेन स एहि समय कए घटाकए 5 घंटा स कम कैल जा सकैत अछि। रेलवे एखन धरि देश मे 6टा रूट चिन्हित केलक अछि, जाहि पर 250 स 300 किलोमीटर प्रति घंटा क रफ्तार वाला बुलेट ट्रेन चलाउल जा सकैत अछि। पुणे-मुंबई-अहमदाबाद रूट क आकलन कैल जा चुकल अछि। हावड़ा आ हल्दिया क बीच आ दिल्ली- चंडीगढ़- अमृतसर क बीच तेज रफ्तार ट्रेन चलेबाक संभावना पर रिपोर्ट तैयार भ रहल अछि। एकर बाद हैदराबाद- दोर्णाकल- विजयवाड़ा-चेन्नई रूट आओर चेन्नई- बेंगलूर- कोयंबटूर- एर्नाकुलम रूट पर बुलेट ट्रेन चलेबाक संभावना ताकल जाएत।
देश मे तेज रफ्तार ट्रेन क संचालन लेल रेल मंत्रालय एकटा नव अथॉरिटी क गठन करत, एकर नाम नेशनल हाई स्पीड रेल अथॉरिटी होएत। एहि समय तैयार होइवाला प्रति किलोमीटर रेल रूट पर करीब 6 करोड़ टका व्यय होइत अछि, जखनकि बुलेट ट्रेन चलेबा लेल आवश्यक रेल रूट कए तैयार करबा मे 70 करोड़ टका प्रति किलोमीटर क दर स व्यय हेबाक संभावना अछि। रेल मंत्रालय एकरा प्रदेश सरकार आ निजी क्षेत्र क सहयोग स क्रियान्वित करबा विचार करि रहल अछि। उम्मीद अछि जल्द परिणाम सामने आउत।


text: पटना। राजधानी मे बेली रोड स्थित हड़ताली मोड़ क समीप प्रस्तावित बिहार संग्रहालय क डिजायन तैयार भ गेल अछि। संग्रहालय क फाउंडेशन क काज नवंबर 2012 स आरंभ हेबाक उम्मीद अछि जखन कि सुपर स्ट्रक्चर क काज जुलाई 2013 मे शुरू होएत, जे 24 मास क भीतर पूरा होएत। संग्रहालय ग्रीन बिल्डिंग क रूप मे बनत आ एकर निर्माण पच्चीस हजार वर्गमीटर मे होएत। कुल 13 एकड़ जमीन क इस्तेमाल कैल जाएत। बेली रोड पर सरकारी भवन कए तोडिकए जमीन क व्यवस्था कैल जाएत। एहि संबंध मे संग्रहालय लेल चयनित जापान क कंसलटेंट माकी एंड एसोसिएट्स क मुख्य वास्तुविद फ्यूमिहिको माकी आ हुनकर भारतीय पार्टनर फर्म ओपोलिस, मुंबई क प्रतिनिधि मुख्यमंत्री नीतीश कुमार स भेंट केलथि। कंसलटेंट बिहार म्यूजियम क प्रस्तावित डिजायन आ आर्किटेक्ट पर विस्तार स चर्चा केलथि। संग्रहालय निर्माण पर 200 करोड़ टका खर्च आउत। मुख्यमंत्री आशा व्यक्त केलथि जे बिहार म्यूजियम अंतरराष्ट्रीय स्तर क बनत आ इ देश क समृद्ध संग्रहालय मे शुमार कैल जाएत।


text:
— कृति नारायण झा।
आदर्श बिवाह केर अर्थ होइत छैक ओ बिवाह जकर समस्त आयोजन मे आदर्श बातावरण उपस्थित होअय। आदर्श केर अर्थ मात्र दहेजक पाइ नहि लेला सँ पूर्ण नहिं होइत अछि। बिवाह में एक पाइ नहिं लेब मुदा ५०१ बरियाती सँ कम में हमरा गुंजाइश नहिं होयत। बरियाती के स्वागत राजा महाराजा जकाँ होयवाक चाही। रसगुल्ला केर पथार लगवाक चाही। पाइ नहिं लेलहुँ अछि तऽ बरियाती के लऽ जयवाक लेल कम सँ कम १०० चारिपहिया केर इंतजाम होयवाक चाही आदि आदि। एकरा कोनो हालत में आदर्श बिवाह नहिं कहल जा सकैत अछि जाहि मे कन्या पक्ष के आदर्श बिवाह केर नाम पर ओतेक खर्च करवा दियैन जाहि सँ हुनका मोन में इ बात आबय लगैन जे हे भगवान। एहि सँ बढियां तऽ पाइ गानि कऽ बिवाह करितहुँ ओ उत्तम छल। बर पक्ष बला एहि बात केर अनुभव करैथि जे कनियाँ पक्ष के लोक अपन औकादि केर अनुसार अपन बेटी के बिवाह में जे उचित बुझाइन से खर्च करैथि। बर पक्ष बला के जँ बेसी आडम्बर पसारवाक होइन ओ अपनहि खर्च कऽ कऽ करैथि एहि के लेल ओ पूर्णरूपसँ स्वतंत्र छैथि तहिना कन्या पक्ष बला के सेहो इ अनुभव करय पड़तैन जे बर पक्ष बला अपन औकादि के मुताबिक कनियाँ के लेल गहना साड़ी इत्यादि अनलन्हि अछि ओ हुनकर सऽख मनोरथ छियन्हि, एहि पर कोनो टीका टिप्पणी नहिं होयवाक चाही। दुनू पक्ष में आपसी सामंजस्य बनेवाक एहि वातावरण केर नाम आदर्श सम्बन्ध अर्थात् आदर्श बिवाह केर संज्ञा देल जाइत अछि। ओना मिथिला में बिवाह में दुसवाक प्रथा आदिकाल सँ आबि रहल अछि जाहि सँ भगवान श्रीराम सेहो नहिं बचल छलाह। बिवाह में करोड़ों रूपैया के गहना साड़ी लऽ गेलाक उपरान्तो कोनो ने कोनो कमी मिथिलानी सभ अवश्य निकालि लैत छैथि आ एकरा दुनू पक्ष अन्यथा नहिं लैत हास्य विनोद केर रूप मे बुझि कऽ बिसरि जाइत छैथि। आदर्श बिवाह भेला पर दुनू पक्ष के एक दोसर सँ कोनो प्रकारक प्राप्ति केर अपेक्षा नहिं करैत त्याग केर भावना आ एक दोसर के प्रति मधुर सम्बन्ध सँ आदर्श बिवाह केर सम्पूर्ण परिकल्पना के साकार कयल जा सकैत अछि। हरेक माता पिता अपन धिया पूता के वास्ते बिवाह में खर्च करवाक लेल किछु पाइ एकत्रित कयने रहैत छैथि तदनुकूल हुनका बिवाह में खर्च करवाक चाही आ दुनू पक्ष केर बीच मधुर सम्बन्ध सँ एहि पर मोहर लगवाक चाही, हमरा हिसाबे यएह आदर्श बिवाह केर मूल परिभाषा होयवाक चाही नहिं कि एहि परिणय सम्बन्ध के लेल अपन स्थायी सम्पत्ति के बेचि कऽ दुनू पक्ष मे सँ कोनो पक्ष विवश होइथ एहि सँ परम्परा आहत होइत अछि आ आदर्श शब्द विवशता शब्द में परिणत होइत अछि, जे कथमपि नहिं होयवाक चाही


text:
उकट्ठी मैथिल
– प्रवीण नारायण चौधरी
विद्यालय मे ओकर तुलना तेज विद्यार्थी मे होइक, परन्तु ओकरा भीतर एहेन कोन कमजोरी छलैक जे कनिको टा बात ओ नहि पचा पाबय, प्रतिक्रियास्वरूप ओ तरे-तरे दोसर सँ ईर्ष्या आ डाह मे मग्न भऽ कोनो न कोनो उकट्ठ काज करय दिस उन्मुख भऽ जायल करय। एहि तरहें ओ दोस्त कम आ दुश्मन बेसी बनबैत जा रहल छल, लेकिन ओकरा अपना ई भान कहियो नहि भेलैक जे हमर खुराफाती स्वभावक कारण लोक हमरा दहोंदिस दूसि रहल अछि, सिनेह आ भ्रातृत्व जे दैत अछि सेहो सबटा छद्म, क्षुद्र आ देखाबा लेल मात्र।
कहबी कोनो बेजा नहि छैक। चाइल, प्रकृति आ बेमाय – तीनू संगहि जाय! कालान्तर मे ओहि मैथिल मे सामाजिक आ राजनीतिक परिवर्तन लेल किछु कार्य करबाक जीजिविषा जागृत भेलैक। देशक राजनीतिक परिवर्तनक दशकों लम्बा संघर्ष ओना त बेसी लोक मे राजनीतिक समझ स्वस्फुर्त भरि देने छलैक, लेकिन ओकर तेज दिमाग आ खुराफातक बाल्यकालक स्वभाव आब मैच्योर्ड भऽ कय ओकरा मे सकारात्मक परिवर्तन लेल किछु कार्य करबाक प्रेरणा भरि देलकैक। ओ सामाजिक संजाल पर परिवर्तन आ विकास केर राजनीतिक संघर्ष केँ आवाज देनाय आरम्भ कय देलक।
सामाजिक संजाल पर प्रत्यक्ष भेंट-घांट करनिहारक समर्थन कम आ आभासी समर्थक बेसी भेटैत छैक। ओहि उकट्ठी मैथिल केर चलायल आन्दोलन मे येन-केन-प्रकारेण लाखों लोक जुड़ि जाइत अछि। मुदा ओकरा अचानक लाखों समर्थक भेटि जेबाक अनुभूति भेटिते ओकर भीतरका उकट्ठी फेर कोना न कोना जागि जाइत छैक। ओकर पुरान स्वभाव मे जिद्द आ उकठपनीक कारण कतेको विषय पर अपनहि समझ दोसर पर लादि देबाक किरदानी देखिते किछु सम्भ्रान्त लोक ओकर समर्थन छोड़ि स्वतंत्र रूप सँ अलगे संगठन निर्माण करैत अछि।
एहि तरहें अपना सँ कटैत देखि ओ उकट्ठी मैथिल ओहि कटल लोक सभक समर्थित भाषा आ निजता सँ अपना केँ आजाद करब आरम्भ कय दैत अछि। जबरदस्ती सही, अपन भाषा छोड़ि ओ कथित सम्पर्क भाषा मे अपन अधिकांश पोस्ट सब लिखनाय शुरू कय दैत अछि। ओकरो संग वैह दुर्घटना घटित होइत छैक जे ओहि कौआ संग भेलैक जे अपन स्वजाति केँ दुत्कारिकय मयुर संग मिलय गेल, बाद मे मयुरो सब मारिकय भगा देलकैक त आइ कतहु भऽ कय नहि अछि। लेकिन उकट्ठी मैथिल केँ ई अनुभव होइ मे सेहो समय लगतैक।
(उकट्ठी मैथिल एकटा प्रतिनिधि पात्र मात्र अछि, एहेन उकठपनी फेसबुक पर जहिं-तहिं देखय मे भेटि जायत।)
हरिः हरः!!


text:
पटना । केंद्र सरकार क नव विमानन नीति एलक बाद वायुसेवाक क्षेत्र मे उपेक्षित रहल बिहार सन राज्य मे एकटा नव उम्मीद जगल अछि। मुंगेर आ रक्सौल सन छोट-छोट रनवे कए मरम्मत कैल जा रहल अछि। संगहि गया बिहटा सन पैघ रनवे वाला एयरपोर्ट क विस्तार क प्रक्रिया तेज कैल गेल अछि।
बेगूसराय, रक्सौल, गोपालगंज समेत कईटा रनवे पर मरम्मत क काज चालू अछि। सब किछु ठीक रहल, त शीघ्र सफियाबाद हवाई अड्डा स हवाई जहाज उड़ान भरत। मुंगेर स हवाई सेवा प्रारंभ करबा लेल सफियाबाद हवाई अड्डा क कायाकल्प कैल जा चुकल अछि। मुंगेर रनवे करीब आठ करोड खर्च भेलाक बाद छोट विमान क परिचालन लेल तैयार भ गेल अछि। पिछला सप्ताह मुख्यमंत्री एहि नवनिर्मित रनवे कए लोकार्पित केलथि। मुंगेर जिला प्रशासन क कहब अछि जे शीघ्र एहि एयरपोर्ट कए ऑथोरिटी कए सौंपल जायत। दोसर दिन बिहटा कए पटना एयरपोर्ट क विकल्प बनेबाक प्रयास जारी अछि। बिहटा एयरबेस कए वायुसेना सिविल एविएशन लेल देबाक फैसला क लेलक अछि। नागर विमानन मंत्रालय बिहटा स अंतरराष्ट्रीय उडान शुरु करबा लेल करीब 120 एकड जमीन क मांग प्रशासन स केने छल। मांग क संग तीनटा नक्शा सेहो उपलब्ध करेने छल। जिला प्रशासन आहि मे स एकटा नक्शा अनुसार जमीन क नापी पिछला दू दिन मे संपन्न क सोमदिन जिला अधिकारी कए सौंप देल गेल। ऑथिरिटी क जरुरत क हिसाब स तीनटा गाम क कुल 120 एकड जमीनक मापी कैल गेल अछि। डीसीएलआर बृंदा लाल क नेतृत्व मे भेल एहि मापी मे एहि गप क ख्याल राखल गेल जे एयरपोर्ट विस्तार लेल जे जमीन अधिग्रहित होएत ओहि स ककरो घर नहि क्षतिग्रस्त होई। सीओ रघुवीर प्रसाद संग करीब एक दर्जन अमीन आ अधिकारी एहि काज मे लागल छलाह। सीओ रघुवीर प्रसाद कहला जे विशंभरपुर, कुतलुपुर और दोघडा गामक बधार क किछु हिस्सा मापी मे आयल अछि। मापी क रिपोर्ट केंद्र कए पठाउ जाएत, ओकर बाद अधिग्रहण लेल कार्रवाई शुरु होएत। उल्लेखनीय अछि जे इसमाद अपने लोकनि कए पहिने एहि संदर्भ मे समाद द चुकल अछि जे बिहार मे प्रस्तावित अंतरजिला हवाईसेवा लेल एयरपोर्ट आ रनवे क मरम्मत क काज जारी अछि। भागलपुर एयरपोर्ट क मरम्मत पहिने संपन्न भ गेल छल। मुंगेर आ बेगूसराय क लोक क हवाई सफर क सपना सेहो जल्द साकार होए जा
रहल अछि।
सफियाबाद हवाई अड्डा स हवाई सेवा आरंभ करबा लेल रनवे क लंबाई-चौड़ाई आओर बढ़ा देल गेल अछि। 10 सीटर हवाई जहाज लेल सुरक्षित लैंडिंग आ टेकऑफ लेल कम स कम तीन हजार वर्ग फुट जमीन पर रनवे तैयार कैल गेल अछि। पहिने इ 2520 वर्ग फुट क दायरा मे छल । बेगूसराय कए सेहो हवाई मार्ग स जोडबा लेल स्थानीय एयरपोर्ट क मरम्मत क काज जारी अछि।


text:
दिल्ली के प्रेस क्लब ऑफ इंडिया मे शनि दिन, 12 नवम्बर के मिथिला महोत्सव-6 आ मैथिली साहित्य महोत्सव-3 के आयोजन कएल गेल। मैथिल पत्रकर ग्रुप द्वारा प्रेस एसोसिएशन, प्रेस क्लब ऑफ इंडिया आ ओखला प्रेस क्लब के सहयोग स एहि कार्यक्रम केर आयोजन कएल गेल। आयोजनक शुरुआत मैथिली साहित्य महोत्सव ३ सं भेल। साहित्य महोत्सव के दू सत्र मे दूटा विषय पर चर्चा भेल, ‘हवाई जहाज दरभंगा पहुँचला पर मिथिलाक विकास केँ कतेक पाँखि भेटल’ आ
नवका- पुरनका लेख सर्च करु...
मिथिला लेल पैघ खबर- मैथिल पुत्र विजय झा जी पंडौल मे करय जा रहल छथिन्ह 200 करोड़ के निवेश
आई कोजगरा के दिन बड्ड नीक खबर मिलल। एमएसयू के कर्ताधर्ता आओर युवा नेता अनूप मैथिल जी ट्वीट कs जानकारी देलाह जे मैथिल पुत्र विजय झा जी पंडौल मे 200 करोड़ के निवेश करय जा रहल छथिन्ह। अनूप जी अपन ट्वीट मे लिखलाह जे,
ट्विटर स्पेस: मिथिला राज्य निर्माण पदयात्रा पर भेल चर्चा
ट्विटर स्पेस पर 20 सितंबर केर मिथिला राज्य निर्माण यात्रा पर चर्चा राखल गेल छल। परिचर्चा के शुरुआत सभदिन जकां नित्यानंद झा जी करलखिन्ह। बाद मे नितेश झा निक्की जी सेहो जुड़ि गेलखिन्ह। परिचर्चा मे मिथिला स्टूडेंट यूनियन के युवा नेता अनूप मैथिल जी मिथिला राज्य निर्माण यात्रा पर विस्तार सं अपन बात राखलखिन्ह। अनूप जी कहलखिन्ह जे हम सभ गाम-गाम जा मिथिला के आम लोक के जगाबय के काज करब।
ट्विटर स्पेस: वर्तमान राजनीतिक अवस्था मे मिथिला के जनजीवन आ पंचायती राज व्यवस्था पर भेल चर्चा
सोम दिन, 19 सितंबर के ट्विटर स्पेस पर चर्चाक विषय छल वर्तमान राजनीतिक अवस्था मे मिथिला के जनजीवन केहेन अछि आ पंचायती राज व्यवस्था। एहि ट्विटर स्पेस के संचालन नित्यानन्द जी करलाह आ हुनका संग देलखिन्ह मुकेश कुमार झा आ नितेश जी।
प्रसिद्ध नाटककार महेंद्र मलंगिया जी भेलाह एकटा आओर सम्मान सं सम्मानित
प्रसिद्ध मैथिली नाटककार महेंद्र मलंगिया जी एकटा आओर सम्मान सं सम्मानित भेलाह। मलंगिया जी के रविदिन, 18 सितंबर के नेपालक राजधानी काठमांडू मे ‘हरिप्रसाद कल्याणी रिमाल नाट्यसंगीत पुरस्कार सं सम्मानित कयल गेलन्हि। मैथिली भाषा साहित्य नाट्यसर्जक आ निर्देशक महेंद्र मलंगिया जी मधुबनी जिलाक मलंगिया गाम के रहय वाला छथिन्ह। हिनका एहि सं पहिने मैथिली भाषाक प्रतिष्ठित प्रबोध सम्मान, पाटलिपुत्र सम्मान, विद्यापति सेवा संस्थान सम्मान, रंग रत्न उपाधि
ट्विटर स्पेस पर रोज भs रहल अछि मिथिला-मैथिली पर सार्थक चर्चा, अहुं सभ लिअ भाग
मिथिला-मैथिलीक लेल मैथिल युवा सभक प्रतिबद्धता देखि मन गदगद अछि। मिथिला राज्य लेल हिनक सभक तीव्र इच्छा सभ मैथिल के दिल मे हलचल मचा देने अछि। पिछला किछ साल सं अलग मिथिला राज्यक मांग लेल जे आंदोलन चलि रहल छल ओकर एकटा आकार 21 अगस्त के जंतर-मंतर पर देखय लेल मिलल। एहि आंदोलन के संपूर्ण मिथिलाक लोक के सहयोग मिलल। संगहि संग पहिल बेर कइटा संगठन एक संग आबि अलग मिथिला राज्यक मांगके अपन समर्थन देलखिन्ह।
अलग मिथिला राज्य केर मांग भेल तेज, देखु जंतर-मंतर प्रदर्शन केर फोटो
अलग मिथिला राज्यक मांग तेज भ गेल अछि। 21 अगस्त के दिल्लीक जंतर-मंतर पर मिथिला स्टूडेंट यूनियन के तरफ सं पैघ धरना-प्रदर्शन कएल गेल। मिथिला राज्यक मांग लेल पहिल बेर दिल्ली मे एतेक पैघ स्तर पर आंदोलन भेल। एहि बेरक आंदोलन के खास बात ई रहल जे एकरा सभ वर्गक समर्थन हासिल भेल। अखिल भारतीय मिथिला संघ सेहो अलग मिथिला राज्यक पक्ष मे ठाड़ छल।
अलग मिथिला राज्य लेल जंतर-मंतर पर विशाल प्रदर्शन, ट्विटर पर MithilaRajya हैशटैग करि रहल अछि टॉप ट्रेंड
अलग मिथिला राज्य लेल आई रविदिन, 21 अगस्त के दिल्लीक जंतर-मंतर पर मिथिला स्टूडेंट यूनियन तरफ सं विशाल प्रदर्शन कएल गेल। हजारों केर संख्या मे मैथिल लोक सभ जंतर-मंतर पर आबि अलग मिथिला राज्यक मांग जोर-शोर सं उठैलाह।
जगदीश मंडल जी के उपन्यास 'पंगु' लेल साहित्य अकादमी पुरस्कार
वरिष्ठ साहित्यकार श्री जगदीश मंडल जी के हुनक उपन्यास 'पंगु' लेल वर्ष 2021 केर मैथिली भाषाक साहित्य अकादमी पुरस्कार सं सम्मानित कएल जएबाक निर्णय भेल अछि। एहि सम्मान के लेल मंडल जी के हार्दिक बधाई आ शुभकामना। हिनकर उपन्यास 'पंगु' साल 1942-75 के बीच केर किसानक परिवेश पर आधारित अछि। ई उपन्यास साल 2018 मे छपल छल।


text:
पटना। गरीबी पर नव सिरा स शुरू भेल चर्चा कए आगू बढ़वैत मुख्यमंत्री नीतीश कुमार कहलथि जे गरीबी क मामला मे इ भ्रम पैदा करबाक कोशिश कएल जा रहल अछि जे गरीबी खत्म भ रहल अछि। कहियो कैलोरी त कहियो डॉलर क गप कहि कए गरीबी रेखा स नीचा रहै वाला लोक क सूची तय करबाक गप होइत अछि। मुख्यमंत्री कहलथि जे दरअसल गरीबी रेखा स नीचा रहै वाला लोक क संख्या तय करबाक केंद्र क जे पैमाना अछि, ओ सब तरह स गलत अछि। स्थानीय तारामंडल मे आयोजित एकटा कार्यक्रम मे मुख्यमंत्री इ गप कहलथि। ओ कहला जे बीपीएल सूची कए लकए भेल गहन सर्वेक्षण क क्रम मे बिहार मे 1.22 करोड़ लोक कए गरीबी रेखा स नीचा पाउल गेल। इ गहन सर्वेक्षण क बाद इ शिकायत रहि गेल जे पैघ संख्या मे नाम छूटि गेेल अछि। नाम छूटै कए 60 लाख टा शिकायत आएल। एकर जांच भ गेल अछि आ आब 20 लाख अतिरिक्त बिहार मे गरीबी रेखा स नीचा रहनिहार लोक कए सूची मे जुड़ जाइत। एहि तरह स लगभग डेढ़ करोड़ टा लोक गरीबी रेखा स नीचा रहनिहार लोक क सूची मे शामिल भ जाइत। इ स्थिति तखन अछि, जखन केंद्र द्वारा निर्धारित लाइन पर सर्वे भेल अछि।
गरीबी रेखा स नीचा रहनिहार लोक क बारे मे गप करैत मुख्यमंत्री केंद्र क रवैया पर सेहो खूब निशाना सधलथि। ओ कहला जे विचित्र स्थिति अछि। पहिने ओ संख्या तय करि देइत अछि जे बिहार मे एतबै लोक गरीबी रेखा स नीचे अछि आ फेर हम कहैत छी जे हुनकर पहचान करू। इ उचित नहि अछि। केंद्र जखन संख्या तय करि रहल अछि तखन ओ इ चिन्हित सेहो करे जे गरीब के अछि। केंद्र क हाउसहोल्ड सर्वे स बेसी एहि ठाम गरीब अछि।
अखिनो एनसी सक्सेना क कमेटी इ तय करबाक लेल बनल अछि जे गरीब कोन अछि। हाल मे श्री सक्सेना बिहार सेहो आएल छलाह। श्री सक्सेना क संग हुनका इ मसल पर गप भेल छल। ओना गरीबी मपबाक तरीका पर किछु दिन पहिने पटना मे ओ इ क्षेत्र क विशेषज्ञ क एकटा पैघ सेमिनार सेहो करेने छल, जेहि मे इ गप प्रमुखता स रखल गेल छल जे केंद्र क जे पैमाना अछि, ओ गलत अछि।
केंद्र द्वारा योजना मे भेदभाव आ नीति तैयार करबा मे सेहरा लेबाक प्रवृत्ति पर सेहो मुख्यमंत्री खूब कहलथि। मुख्यमंत्री कहला जे हर बेर इ तय होइत अछि जे राज्य मे केंद्र प्रायोजित योजना क संख्या कम होइत, मुदा केंद्र लगातार केंद्र प्रायोजित योजना क संख्या बढ़ा द रहल अछि। एहि तरह जखन कोनो नीति बनबाक होइत अछि त ओकर सेहरा ओ खुद ल लेइत अछि आ जखन कोनो समस्या पैदा होइत अछि त ओ राज्य क दोष ठहरा देल जाइत अछि। संघीय ढांचा मे एहि तरह क प्रवृत्ति ठीक नहि अछि।


text:
पटना। अमेरिकी राजदूत तिमोथी जे रोमर दू दिनक यात्रा पर बिहार पहुंचलाह अछि। इ कोनो अमेरिका राजदूतक निवेश संबंधि चर्चा लेल पहिल बिहार दौरा छी। एक दशक पूर्व अमेरिकी राजदूत प्रदेश क दौरे पर आयल छलाह, मुदा ओ दौरा पर्यटनक नजरि स छल। अमेरिकी राजदूत तिमोथी जे रोमर नीतीश सरकार क कार्य पर सराहना क मुहर लगबैत कहला जे विकासक बाट पर चलि रहल बिहारक सहयात्री बनाबा लेल अमेरिका तैयार अछि। राजदूत रोमर कहला जे अमेरिका बिहार क विकास मे हर संभव मदद करत। रोमर मुख्यमंत्री नीतीश कुमार स घंटा भरि गप करलाक बाद पत्रकार क सवालक उत्तर द रहल छलाह। राष्ट्रपति बराक ओबामा क मंशा स अवगत करबैत ओ कहला जे बिहार सन कम विकसित राज्य क अमेरिका विकास चाहैत अछि।
पत्नी सैली रोमर आ अन्य अफसर क संग पहुंचल अमेरिकी राजदूत मुख्यमंत्री क संग विकास क मुद्दा पर गंभीर चर्चा केलथि। रोमर कहला जे नीतीश क नेतृत्व मे बिहार आधारभूत संरचना, स्वास्थ्य, शिक्षा, ग्रामीण विकास, डेयरी आ ई-शक्ति क क्षेत्र मे बहुत प्रगति केलक अछि। 11.3 प्रतिशत क विकास दर बता रहल अछि जे सूबा प्रगति क दिस अग्रसर अछि। कानून व्यवस्था क क्षेत्र मे सेहो सुधार भेल अछि। नीतीश क संग बैठक मे रोमर मुख्यमंत्री स प्रदेश क विकास क मंत्र जनबाक इच्छा प्रकट केलथि। नीतीश क जवाब छल, न्याय क संग विकास। ओ राजदूत स अनुरोध केलथि जे अमेरिकी निवेशक कए बिहार मे एबा लेल प्रोत्साहित करू। रोमर हुनका शिक्षा, ऊर्जा, कृषि, फूड प्रोसेसिंग, आधारभूत संरचना आदि क्षेत्र मे अमेरिकी निवेश शीघ्र हेबाक भरोस देलथि। बैठक मे अमेरिका क वाणिज्य दूत मैथ्यू असद, मिशन डायरेक्टर यूएस एड इरिनसोटो आ कैबिनेट सचिव अफजल अमानुल्लाह सेहो उपस्थित छलथि।


text:
फीसक बढैत खर्च, निजी स्कूलक खसैत पढाईक स्तर आ बाट चौराहा पर खुलैत कोचिंग सेंटर पर विचार करैत सरकारी स्कूल दिस लोक झुकाव कए उचित मानि रहल छथि डॉ प्रवीण झा। – समदिया
नोर्वे स डॉ प्रवीण कुमार
सुपर तीस क कन्सेप्ट की थिक? की हुनकर शिक्षक उच्च कोटि क थिकाह? कोनो प्रतिष्ठित स्कूल वा कालेज क परिभाषा भारत मे की रहल अछि? एकर सफलता क सूत्र की अछि ? की ई संभव छैक जे IIT क शिक्षक क काबिलियत बाँकी कालेज क बराबरि हो परन्तु छात्र क काबिलियत बढ़िया हो ? चूंकि ओ त चुनेवे कयला टाप रैंक क कारणे , तेँ एहि मे आश्चर्ये की ? ई त एहने भेल जे दूध से मलाई निकालि कहबै जे मलाई बचल दूध से बेसी स्वादिष्ट अछि।
पिछला दू दिन पहिने समाचार पत्र मे पढल जे केरल क सरकारी स्कूल में एकाएक दू लाख से बेसी विद्यार्थी नाम लिखौलक। एहि लेल गाँव क गाँव सामूहिक निर्णय लेलक जे बच्चा सब कए सरकारिए स्कूल मे पढाएब। आ एहि निर्णय क अनुरूप प्राइवेट स्कूल मे चारिम वर्ग तक पढय बला धीया पूता सब के एकमुश्त सरकारी स्कूल मे बदली करा लेल। प्रतिक्रिया स्वरूप सरकारी स्कूल सब उत्साह से भरि गेल। आब एहन वर्ग क विद्यार्थी सब स्कूल में आयल जे तंगी क कारणे नहि, बेहतरी क लेल दाखिला लेलक।
पंजाब आ हरियाणा क स्कूल सबहक खबरि क उल्लेख करैत कहब जे उन्नत राज्य रहितो एतुका स्कूल सबहक पर्फारमेंस कमजोर रहल। पंजाब क त एक्को बच्चा मैट्रिक पास नहि कयलक त हरियाणा मे पचास प्रतिशत से कमे परिणाम नीक अछि। हिमाचल मे त मात्र एक स्कूल मेरिट लिस्ट मे अछि। एहि राज्य सब मे केरल से उल्टा सरकारी से प्राईवेट दिस झुकाव अछि।
हमर दृष्टिकोण से समस्या स्कूल क नहि एडमिशन ट्रेंड क अछि जे भीड़ जेनअ गेल, माहौल बनल ओतए निष्कर्ष बढ़िया हेतैक आ तखैन सुबिधा सेहो बढतैक। सरकारी स्कूल मे कम उपस्थित देखि सरकारो क मनोबल टूटि जाइत छैक । फलतः एकटा एजुकेशन सेस लगा देलक, यूनिसेफ क किछु गुर्गा दौगोलक, शिक्षा मित्र आ डिजिटल एजुकेशन सबहक नींव दू चारि ठाम राखि देलक आ इतिश्री। सरकारे की करत यदि जनता क अभिरूचिये नहि रहतैक। सूर्योदय यदि प्राइवेट मे होइये त आरती ओम्हरे देखाउ। RTE क तहत ओतै नाम लिखा लिअ।
एक सांख्यिकी क अनुसारे प्राथमिक शिक्षा मे 41 प्रतिशत लोक चुनल जा रहल अछि जे सेकेण्डरी तक अबैत अबैत 65 प्रतिशत भ जाइछ। आब मात्र 35 प्रतिशत हेतु सरकार के मजबूरी मे मेहनत कर के छैक। यदि 70 प्रतिशत सरकार दिस आवि जाथि थ सरकार क मनोवल बढतैक आ शिक्षा मे सकारात्मक माहौल बनत। बेहतरी लेल किछु सरकार देतैक आकिछु जनता जे औखन द रहल अछि।
हम दिल्ली क विषय मे विचार व्यक्त नहि करब। ओतुका स्कूल सब पहिनो ठीक छल एखनो ठीक छैक। तेँ यदि बाँकी राज्य सबहक छात्र सामूहिक निर्णय लेथि जे कम से कम 50 सरकारी स्कूल में घर वापसी करब त ई सुपर 50 भ जायत। फीस क बचलाहा पाई स बच्चा सब कए आई पैड, बढ़िया किताब सब कीन दिऔ, प्राइवेट वाला सेहो त इएह सब करत।
अनुवाद – विनीत


text:
निश्चित रूपसँ कहल जा सकैत अछि जे दरभंगाक महाराज सभक उपलब्धि आ जनताक लेल जनहितमे कएल गेल कार्यक लेखा-जोखा नै भेल अछि। ताहू मे महाराज लक्ष्मीश्वर सिंहक कालक उपलब्धि तँ आर नुकाएल अछि।
मुदा महाराज लक्ष्मीश्वर सिंहक द्वारा 1897 ई.में अकाल सँ पीडित जनताक लेल हुनका द्वारा कएल काजक प्रशंसा वेल्स सँ प्रकाशित समाचार पत्र सभमे खूब छपैत रहल अछि।
एहिमे कहल गेल अछि जे महाराज दरभंगाक द्वारा अकालसँ पीडित जनताक लेल कम सँ कम आठ लाख रुपयाक लगान, ऋण आदि माफ कएल गेल आ लगभग एतबे रुपया अकाल पीडित जनताक लेल राहत कार्यमे खर्च करबाक लेल देल गेल।
भारतक राजा सभक दिससँ अकाल राहतक लेल खर्च केनिहार सभमे हिनक नाम उदाहरणस्वरूप पहिल स्थान पर आएल छल।
एकरहि कहैत छैक- बाड़ीक पटुआ तीत। बेसी अहाँलोकनि आगाँ पढि सकैत छी।>>


text:
बिहार क बालक रचलक इतिहास, बालिका टीम उपविजेता बनल
पटना । राष्ट्रीय सब जूनियर कबड्डी क बालक वर्ग मे दिल्ली कए हरा इतिहास रचि देनिहार बिहार टीम क खिलाड़ी आ प्रबंधक क उत्साह देखिते बनैत अछि। फाइनल मे पिछड़बा स मायूस बालिका सेहो हिनकर जीत मे शामिल भ अपन हारि क गम बिसरबा क कोशिश करि रहल अछि। बिहार क कबड्डीक इतिहास मे पहिल बेर मोइनुल हक स्टेडियम क बाहरी परिसर स्थित कोर्ट हिप-हिप हुर्रे आ हम हैं चैंपियन क आवाज स गुंजायमान छल।
अवसर छल मोइनुल हक स्टेडियम परिसर मे संपन्न 21हम राष्ट्रीय सब जूनियर कबड्डी प्रतियोगिता मे बिहार क बालक इतिहास रचैत पहिल बेर खिताब अपन नाम करबाक। इ उपलब्धि बिहार फाइनल मे दिल्ली कए 40-28 स हरा कए हासिल केलक। बालिका वर्ग मे सेहो एहि दूनू टीम क बीच खिताबी मुकाबला भेल जाहि मे दिल्ली 19-8 स बाजी मारि लेलक। बिहार क दिस स भवेश कुमार रेडिंग आ संजीत कैचिंग मे सर्वाधिक अंक अर्जित कलथि, जखकि राखी, अर्चना, कुसुम आ आकृति दिल्ली क बालिका टीम कए विजेता बनेबा मे अहम भूमिका निभेलथि। बालक वर्ग मे उत्तर प्रदेश आ राजस्थान आओर बालिका वर्ग मे मणिपुर आ हरियाणा कए तेसर स्थान भेटल। भवेश आ राखी सर्वश्रेष्ठ खिलाड़ी क पुरस्कार जीतलथि बालक वर्ग क फाइनल मे टास जीतकए बिहार शुरू स आक्रामक रवैया अख्तियार केने रहल आ पहिल हाफ मे 14 अंक हासिल करि लेलक । दोसर पारी मे सेहो मेजबान टीम चारिटा बोनस आ दू लोना क संग दिल्ली कए काफी पाछु छोडि़ देलक। एहि स पूर्व सेमीफाइनल मे बिहार क बेटा सब उत्तर प्रदेश कए 41-23 स, दिल्ली गत विजेता राजस्थान कए 17-15 स हरेने छल।
राज्यपाल देवानंद कुंवर विजेता आ उपविजेता टीम कए पुरस्कृत कलथि । राज्यपाल अपने संक्षिप्त भाषण मे कबड्डी कए प्रचीन खेल बतबैत कहलथि जे एहि मे दमखम क आवश्यकता होइत अछि। समारोह क अध्यक्षता करैत स्थानीय सांसद शत्रुघ्न सिन्हा बिहार कबड्डी संघ कए ऐतिहासिक आयोजन आ टीम क सफलता पर बधाई देलथि। राज्यपाल स ट्राफी पाबि खुशी मे झूमि रहल बालक एहि सिलसिला कए जूनियर टूर्नामेंट मे सेहो बरकरार रखबाक दावा केलथि अछि , ओना बालिका सेहो अगिला प्रतियोगिता मे अपन दिस स कोनो कसर नहि छोड़बाक किरिया खेलथि अछि। विजयी टीमक सदस्य भवेश कहलथि जे पूर्णिया आ पटना मे 15-15 दिन क अंतराल मे लगल कैंप क सेहो फायदा भेल। कैंप मे हम सब जमकए मेहनत केने रही। कोच दिनेश चंद्र राय मानलथि जे कैंप मे लड़का सब खूब सीखलक।


text:
नवका- पुरनका लेख सर्च करु...
सोशल नेटवर्किंग साइट
पिछला दिन गप्प भेल रहय जे कोन नेटवर्किंग साइट अछि जे बेसि लोकप्रिय अछि आओर भरोसा लायक अछि. आई एकटा पत्रिका मे ओकर बारे मे किछ-किछ जवाब सेहो मिलि गेल. मुदा मन नहिं भरल. संतुष्ट नहिं भेल. अहां सभ के किछ संदेश... कमेंट सेहो मिलल अछि. बेसि लोक के कहनाय छनि जे फेसबुक नीक अछि. किछ लिंकड इन के बारे मे सेहो कहलखिन्ह. मुदा पत्रिका मे छपल रिपोर्ट के मुताबिक सभस लोकप्रिय ऑर्कुट अछि. दिसंबर 2008 मे ऑर्कुट सं एक करोड़ 28 लाख लोक जुड़ल जे कि दिसंबर 2007 के तुलना मे 81 प्रतिशत बेसि अछि. ऑर्कुट के बाद सभ सं बेसि लोक करीब 40 लाख फेसबुक सं जुड़लाह. तेसर नंबर पर रहल भारत स्टूडेंट डॉट कॉम. एकरे संग हाई 5 के सदस्य के संख्या सेहो काफी बढ़ल अछि. मुदा बिगअड्डा...पर्फस्पॉट सभ के सदस्य संख्या मे कमी आएल अछि. एहि खबर मे जे होए मुदा कइ गोटे के कहनाय छनि जे ऑर्कुट पर आब चिरकुटई बेसि होए लागल अछि. छात्र लोकनि... नवयुवक लोकनि के लेल ई त नीक अछि मुदा काम काज वाला प्रोफेशनल नेटवर्किंग वाला लोक लिंकडइन के प्रेफर करय छथिन्ह. सिलिकन इंडिया सेहो तेजी सं बढ़ि रहल अछि. ओना हम ऑर्कुट... सिलिकन इंडिया ... फेसबुक आओर लिंकिडइन सभ सं जुड़ल छी. अहां कोन सं जुड़ल छी ? बताएब.
सदस्यता लें टिप्पणियाँ भेजें (Atom)


text:
गर्भवती महिलाक हत्या
गर्भवती महिलाक हत्या परिवार या पति द्वारा नै चाहितो महिलाक गर्भ चाहभेलाक अवस्थामे पति, परिवारद्वारा महिला प्रति करल जाइ बला दुर्व्यवहार मारि पिट या असुरक्षित चिकित्सा आ कोनो किशिमक हिंसाजन्य तरिकाद्वारा गर्भवती महिलाक हत्या होइत अछि त इ महिला प्रतिक क्रूर अपराध मध्ये एक छी । प्रायः समाचारमे परिवार द्वारा विषपान, मारिपिट आ आगि लगाक सहो गर्भवतिक हत्या भेल घटनासभ सुनल जाइत अछि ई सभ महिलाक प्रती होइ बला बहुत पैग अपराध छी ।[१] [२]
बाह्य जडीसभ[सम्पादन करी]
- National Conference of State Legislatures
- North Carolina Coalition Against Domestic Violence
- National Network to End Domestic Violence
सन्दर्भ सामग्रीसभ[सम्पादन करी]


text:
विचार
– प्रवीण नारायण चौधरी
कोन नीकः प्रेम विवाह कि पारम्परिक विवाह
ई हमर नितान्त व्यक्तिगत विचार छी। हमर एहि विचार सँ किनको निर्णय केँ हम परिवर्तित करय लेल नहि चाहि रहल छी, बल्कि यदि विचार मे स्पष्टता, यथार्थता आ सतर्कताक कोनो भान हुअय तऽ अपन विचार मे जरूर बदलाव आनू तेँ ई लेख लिखि रहल छी।
लेख लिखय सँ पहिने एहि मंच ‘दहेज मुक्त मिथिला’ पर सब सँ ईहो अनुरोध करब जे विमर्श मे अपन विचार राखिकय ओकरा जबरदस्ती केकरो ऊपर लदबाक वास्ते तर्क देब हमरा उचित नहि बुझाइत अछि। खासकय आजुक युग मे, जखन जातीय सीमा, धार्मिकताक बाँध, समाज मे परस्पर सहयोग आ संग देबाक मानवीय सम्बन्ध आदिक आधार पर बेसी स्वतंत्रता छैक आर जेकरा जे मोन मे अबैत छैक से अपना सुविधा सँ कय रहल अछि। कियो केकरो रोकनिहार अथवा टोकनिहार आइ के युग मे अत्यल्प भेटत। आब हमर लेख –
प्रेम आ विवाह दू अलग चीज थिकैक। प्रेम केर कतेको प्रकार होइत छैक। विवाह केर सेहो कतेको प्रकार छैक। कुल ८ प्रकार केर विवाह हिन्दू शास्त्र-ग्रन्थ मे परम्पराक आधार पर कहल गेल अछि, पहिने लिखिकय पोस्ट कयने छी, समूह पर अथवा मैथिली जिन्दाबाद पर सर्च करब भेटि जायत। प्रेम केर प्रकार परिभाषित नहि छैक। जखनहि दुइ विपरीत लिंगक मानव वा जीव केर बीच आकर्षण बढल त ओकरा प्रेम भेल साधारण परिभाषा मे कहल जाइत छैक। विवाह लेकिन आकर्षण बढेबाक संग-संग आजीवन परिवार चलेबाक एकटा सामाजिक आ व्यवहारिक समझौता होइत छैक। अर्थात् प्रेम भेल त विवाह होयत आ भरि जीवन निबहत से परिभाषित नहि छैक, मुदा विवाह भेल त प्रेम होयत आ भरि जीवन निभेबाक अछि एहि लेल वचनबद्धता थिकैक। आर से वचन वैदिक यज्ञक आयोजन संग अग्निकुंड मे हवन करैत इष्ट, परिजन, सज्जन, समाज, गुरुजन आदिक सान्निध्य मे लेल जाइत छैक आर तेँ ई निभेबाक संकल्प बहुतो तरहें कठोर आ दीर्घगामी होइत छैक।
विवाह केँ सामाजिक मानल गेलैक अछि। जखन कि प्रेम आन्हर होइत छैक। ई सामाजिक बन्धन केँ – जातीय सीमांकन केँ – धार्मिक वा आध्यात्मिक आकलन आदि केँ रिजेक्ट (अस्वीकार) करैत बिना बेसी विवेकक प्रयोग कएने सीधा आगू बढि जेबाक जोश संग अविवेकी निर्णय बेसीतर करैत छैक। यैह कारण छैक जे प्रेमक सहयोगी भले सिनेमा हौल मे बेसी देखाय, यथार्थ समाज मे बहुत कम्मे नजरि पड़त। ताहि पर सँ दुनिया भरिक १०० टौप लव मैरेज केर एक प्रसिद्ध पुस्तक पढ़बाक अनुभव सँ हम ईहो कहि सकैत छी जे १०० मे ९५ टा प्रेम विवाह भरि जीवन नहि निबहैत छैक। विवाह सँ पूर्व प्रेमी-प्रेमिका बीच जे आकर्षण आ एक-दोसरक प्रति समर्पणक पराकाष्ठा रहैत छैक ओ विवाहक तुरन्त बाद बदलब शुरू भऽ जाइत छैक। यथा –
प्रेम होयबाक एकमात्र प्रमुख कारण होइत छैक प्रेमी युगल केर शारीरिक आकर्षण, एक-दोसरक प्रस्तुति आ प्रतिभा संग विचार आ बात मे खींचाव – यैह दुइ प्रमुख विन्दु पर प्रेमी युगल आकर्षित होइत छैक। ‘लव’ भऽ जाइत छैक। कतेको लोक ‘लव’ करितो अछि, अर्थात् एकतरफी कियो नीक लागि जाइत छैक त ओकरा लेल पागल जेकाँ दीवानगी देखबैत बाय हूक या क्रूक अपन प्रेम सफल बनेबाक प्रयत्न करैत अछि – यानि लव करैत अछि। एहि सब परिस्थिति मे ‘लवर’ यानी प्रेमी अथवा प्रेमिका केर माता-पिता, परिजन, कुल, समाज, धर्म, संस्कृति, संस्कार आ परम्परा आदिक परवाह प्रेमी युगल नहि करैत छैक। आर विवाहक तुरन्त बाद ई सब बातक साइड इफेक्ट शुरू भऽ जाइत छैक। आर फेर प्रेम विवाह अन्ततोगत्वा कइएक प्रकार भँवर मे फँसि दम तोड़ि दैत छैक।
हम मिथिलाक एक गोट अत्यन्त प्रतिष्ठित विद्वानक खूब पढल-लिखल बेटी संग एक बेर ट्रेन यात्रा मे भेटल रही, मेडिकल केर पढाई करैत ओ सहपाठी कोनो अन्य जातिक विद्यार्थी सँ प्रेम कयलीह आ विवाहो कयलीह। हुनकर विवाह सफल छन्हि। लेकिन जीवन मे कइएक प्रकारक कड़ुआ अनुभव सब जे ओ सुनौलीह ताहि सँ सोचय पर मजबूर भऽ गेलहुँ जे सच मे प्रेम विवाह यदि व्यक्तिगत जीवन लेल सफलो सिद्ध होइत छैक तैयो असफल केना रहैत छैक, माने जे जीवन भरि लेल कय प्रकारक पश्चाताप, दोसरक दृष्टि मे हेय आ ओछ होयबाक स्थिति, अपन कुलीनता सँ नीचाँ सीमा तोड़ि दोसर सँ विवाह करबाक मलीनता आ दोषभावक कारण भरल समाज मे झुकल सिर सँ सामना नहि कय सकबाक पीड़ा – आह! हम कतेक कहू, हुनकहि समान विदुषी मिथिलानी छलीह जे बड़ा खुलिकय अपन सब यथार्थ स्थिति सँ परिचय करौलीह।
जखन कि पारम्परिक विवाह मे कि होइत छैक जे स्वविवेक सँ ऊपर वैह अभिभावक पर जिम्मेदारी रहैत छैक जे जन्म सँ पालन-पोषण, शिक्षा-दीक्षा, व्यवहारिक ज्ञान, मानवताक पाठ – सब किछु सिखौलनि। यदि ओ हमरा वास्ते एतेक दिन धरि सब कार्य पूर्ण विवेक सँ कयलनि तखन विवाह जेहेन विषय मे सेहो ओ विवेकशीलता केँ सर्वोच्च स्थान पर राखियेकय निर्णय करता। एतबा नहि, यदि हम स्वयं सेहो हुनकर निर्णय मे एकटा भूमिका निभाबय चाहि रहल छी त जरूर विनम्रता सँ अपन विचार राखि सकैत छी। यदि प्रेमहि भऽ गेल हो आर आब परिवारक सहमति लैत बढैत छी त ईहो संभव अछि। भले एहि मे विरोधक भावना परिजनक मुंह सँ सुनय लेल भेटत, तथापि बिना हिचकिचाहट हम अपन प्रस्ताव राखि सकैत छी। मतलब जे परिवार आ समाज संग मिलिकय कयल गेल निर्णय कदापि छद्म आ क्षुद्र नहि होयत, एकर आयु लम्बा होयत।
अन्त मे हम एकटा बात ईहो जोड़य चाहब – विवाह समजातीयता केँ देखिकय करब बहुत आवश्यक छैक। एतय जातीयता केँ व्याख्या मे जन्म सँ अवधारल जाति नहि अपितु जन्म सँ सीखल-रचल-बसल संस्कृति सँ जे जातीयता प्राप्त कयलहुँ ताहि अनुरूपे अपन वर अथवा कन्याक संग विवाह करबाक चाही। यदि एतय अहाँ विजातीय संग विवाह करब त निश्चित वर्णसंकर सन्तान आओत जे कुल केर मर्यादा केर नाश करत, जल-पिण्ड क्रिया सबटा समाप्त भऽ जायत, शास्त्रीय कथनानुसार ३ पीढी गेलहा आ ३ पीढी आगू आबयवला – सब नरकगामी होयत। एकर व्याख्या एहि तरहें करू जे अपन कुलीनता केँ सर्वनाश करयवला, अपन भाषा आ संस्कृति केँ त्याग करयवला, कोनो तरहक धार्मिक वा पारम्परिक मर्यादा आदि केँ पालन नहि करयवला – एहि तरहक सन्तान केर जन्म लेला सँ अहाँक अपन जे अस्तित्व अछि से कलंकित आ समाप्त भऽ जेबाक खतरा अछि।
अतः निर्णीत रूप मे विवेकशील बनिकय सब विन्दु पर आत्मसमीक्षा कयलाक बाद वैवाहिक निर्णय होबक चाही। ई जिनगी भरि केर सम्बन्ध थिकैक। ई नहि जे आज तुम्हारे साथ आ कल किसी और के साथ वाली हिन्दी फिल्म वला स्थिति हम मिथिलावासी संग कथमपि सच भऽ सकैत अछि। अस्तु! जीवन अहाँक आ निर्णय सेहो अहाँक! जय मिथिला – जय जानकी!!
हरिः हरः!!


text:
सहरसा, जुन २२, २०१५. मैथिली जिन्दाबाद!!
युवा उत्साह आ जोश सहित गाम-गाम घूमिकय जन-जन केर हाथ मे परचा थमाबैत आ ‘वी वान्ट एम्स इन सहरसा’, ‘मुझे सहरसा में एम्स चाहिये’, आदि पोस्टर सहित फोटो खिचबैत सामाजिक संजाल द्वारा विशेष मुहिम निरंतर चलायल जा रहल अछि।
हालहि सर्वदलीय युवा समूह एकटा बैसार करैत ई निर्णय केने छल जे एहि आन्दोलन केँ जन सरोकारक विषय मानि गाम-गाम सँ सेहो आवाज उठेबाक लेल मुहिम चलायब। एहि मुहिम अन्तर्गत काल्हि बनगाम केर विभिन्न विद्यालय आ सार्वजनिक स्थल पर एकत्रित जनमानस केँ मुद्दा सँ अवगत करबैत सहरसा मे एम्स केर स्थापना लेल जोरदार आवाज उठेबाक अनुरोध कैल गेल।
मुहिम केर नेतृत्व देनिहार युवा समाजसेवी दीपनारायण ठाकुर, राहुल झा सहित अनेको युवजन नित्य अलग-अलग गाम मे पहुँचिकय लोक सबकेँ एहि माँग प्रति सजग बनबाक अपील कय रहला अछि। शायद यैह अन्तर छैक आर जिला आ सहरसा मे – जे बाजब से करिकय देखायब। मिथिलाक्षेत्रक सुसुप्त नागरिक समाज केर आँखि अहिना एक-एक टा मुद्दा पर खुजत से जानकारी करौलनि दीपनारायण जी। प्रस्तुत फोटो मे कलावती उच्च विद्यालयक शिक्षक एवं छात्र सब हाथ मे एम्स केर माँग करैत प्रदर्शन केलनि। क्रमश: ई आन्दोलन तीव्रता पाबि रहल अछि आ एक दिन केन्द्र सरकार केँ मजबूरन हमरा सबहक माँग पूरा करय पड़त। एहि अभियानक सक्रिय संचालक राहुल मैथिली जिन्दाबाद केँ जानकारी करौलनि। ओ सहरसाक जनप्रतिनिधि सबकेँ सेहो अपना-अपना तरहें एहि माँगकेँ पूरा करेबाक लेल पूर्ण सक्रियता सँ कार्य करबाक अपील सेहो केलनि।


text:
– राम चन्द्र मिश्र मधुकर
हम दुर्गा शक्ति स्वरूपा छी, विष्णुक घर लक्ष्मी रूपा छी,
ब्रह्मा घर में ब्रह्माणी छी, गिरिजा शिव घर मे अनूपा छी,
हम बेटी बहिन बनलि जग के, हम मानव के महतारी छी।
हम भारत देशक नारी छी।
हम अर्द्धागिणी बनलि स्त्री, तं कखनहुं हम परित्यक्ता छी,
हम विधवा रूप अशोभन छी, हम पतिक प्रेम अनुरक्ता छी,
मन्दिर मे देवक दासी छी, हम पूज्या रूप कुमारी छी,
हम भारत देशक नारी छी।
हम पुरुष पात्र के भोग्या छी, नहि वेद ज्ञान के योग्या छी,
हम जन्महिं सं अभिशप्त बनलि, हम करुणा नोर रहलि डूबलि,
अछि रूप अपावन हमर दृष्टि, हम घेरल रही विकारी छी,
हम भारत देशक नारी छी।
हम रज छी सृष्टिक वृज स्वरूप, धारण कय गर्भ करी पोषण
हमरे कोखिक फल पुरुष रूप, जे करय हमर अनुखन शोषण,
मधुकर नारी नारी जीवक, मंगलकारी सुखकारी छी
हम भारत देशक नारी छी।
नर कें जें काम उजोहि चढय, तं हमर खुशामद खूब करय,
जें अपन कामना व्यक्त करी, मारय छाती पर लात धरय,
हम सदा उपेक्षा पात्र बनलि, हम तारण के अधिकारी छी
हम भारत देशक नारी छी ।
Like this:
Like Loading...
Related